**Η ΠΑΡΟΥΣΑ ΑΝΑΚΟΙΝΩΣΗ ΔΕΝ ΑΠΕΥΘΥΝΕΤΑΙ ΚΑΙ ΔΕΝ ΠΡΟΚΕΙΤΑΙ ΝΑ ΕΙΝΑΙ ΠΡΟΣΒΑΣΙΜΗ ΑΠΟ ΠΡΟΣΩΠΑ ΣΤΙΣ ΗΝΩΜΕΝΕΣ ΠΟΛΙΤΕΙΕΣ Ή ΑΠΟ ΠΡΟΣΩΠΑ ΠΟΥ ΕΧΟΥΝ ΤΗΝ ΚΑΤΟΙΚΙΑ Ή ΤΗΝ ΕΓΚΑΤΑΣΤΑΣΗ ΤΟΥΣ ΣΤΗΝ ΑΥΣΤΡΑΛΙΑ, ΤΟΝ ΚΑΝΑΔΑ, ΤΗΝ ΙΑΠΩΝΙΑ Ή ΣΕ ΟΠΟΙΑΔΗΠΟΤΕ ΑΛΛΗ ΔΙΚΑΙΟΔΟΣΙΑ ΣΤΗΝ ΟΠΟΙΑ Η ΔΙΑΘΕΣΙΜΟΤΗΤΑ ΤΗΣ ΠΑΡΟΥΣΑΣ ΑΝΑΚΟΙΝΩΣΗΣ ΘΑ ΣΥΝΙΣΤΟΥΣΕ ΠΑΡΑΒΙΑΣΗ ΟΠΟΙΟΥΔΗΠΟΤΕ ΕΦΑΡΜΟΣΤΕΟΥ ΝΟΜΟΥ Ή ΚΑΝΟΝΙΣΜΟΥ Η ΘΑ ΑΠΑΙΤΟΥΣΕ ΟΠΟΙΑΔΗΠΟΤΕ ΕΓΓΡΑΦΗ Ή ΑΔΕΙΑ ΕΝΤΟΣ ΤΗΣ ΕΝ ΛΟΓΩ ΔΙΚΑΙΟΔΟΣΙΑΣ.**



# CENERGY HOLDINGS S.A.

**(η «Εταιρεία» ή «Cenergy Holdings» και από κοινού με τις θυγατρικές της, ο «Όμιλος»)**

**ΡΥΘΜΙΖΟΜΕΝΗ ΠΛΗΡΟΦΟΡΙΑ**

**ΠΡΟΝΟΜΙΑΚΗ ΠΛΗΡΟΦΟΡΙΑ**

**ΔΙΑΦΗΜΙΣΗ**

**Βρυξέλλες, 8 Οκτωβρίου 2024**

**ΑΝΑΚΟΙΝΩΣΗ - ΠΡΟΣΚΛΗΣΗ ΣΤΟΥΣ ΕΠΕΝΔΥΤΕΣ**

**Σχετικά με την δημόσια προσφορά στο Βέλγιο και την Ελλάδα νέων κοινών μετοχών άνευ ονομαστικής αξίας της Εταιρείας (οι «Νέες Μετοχές» και από κοινού με τις υφιστάμενες κοινές μετοχές άνευ ονομαστικής αξίας της Εταιρείας, οι «Μετοχές»), οι οποίες θα εκδοθούν στο πλαίσιο της αύξησης μετοχικού κεφαλαίου της Εταιρείας ποσού έως €200 εκατομμυρίων (συμπεριλαμβανομένου του ποσού εξ εκδόσεως μετοχών υπέρ το άρτιο) και θα προσφερθούν σε τιμή διάθεσης η οποία δεν είναι υψηλότερη από €9,86 ανά Νέα Μετοχή.**

ΔΗΜΟΣΙΑ ΠΡΟΣΦΟΡΑ ΣΤΟ ΒΕΛΓΙΟ ΚΑΙ ΤΗΝ ΕΛΛΑΔΑ

ΑΠΟ 8 ΟΚΤΩΒΡΙΟΥ 2024 ΕΩΣ 10 ΟΚΤΩΒΡΙΟΥ 2024

Η ΠΕΡΙΟΔΟΣ ΤΗΣ ΔΗΜΟΣΙΑΣ ΠΡΟΣΦΟΡΑΣ ΣΤΟ ΒΕΛΓΙΟ ΚΑΙ ΣΤΗΝ ΕΛΛΑΔΑ ΘΑ ΕΙΝΑΙ 3 ΗΜΕΡΕΣ

ΜΟΝΑΔΑ ΔΙΑΠΡΑΓΜΑΤΕΥΣΗΣ ΣΤΟ EURONEXT ΒΡΥΞΕΛΛΩΝ ΚΑΙ ΤΟ Χ.Α.: ΜΙΑ (1) ΜΕΤΟΧΗ

**ΣΥΝΤΟΝΙΣΤΗΣ ΚΥΡΙΟΣ ΑΝΑΔΟΧΟΣ ΤΗΣ ΒΕΛΓΙΚΗΣ ΔΗΜΟΣΙΑΣ ΠΡΟΣΦΟΡΑΣ**

****

**ΣΥΝΤΟΝΙΣΤΗΣ ΚΥΡΙΟΣ ΑΝΑΔΟΧΟΣ ΤΗΣ ΕΛΛΗΝΙΚΗΣ ΔΗΜΟΣΙΑΣ ΠΡΟΣΦΟΡΑΣ**



**ΚΥΡΙΟΙ ΑΝΑΔΟΧΟΙ ΤΗΣ ΕΛΛΗΝΙΚΗΣ ΔΗΜΟΣΙΑΣ ΠΡΟΣΦΟΡΑΣ**

**Εικόνα που περιέχει κείμενο, γραμματοσειρά, λογότυπο, γραφικά

Περιγραφή που δημιουργήθηκε αυτόματαΕικόνα που περιέχει γραμματοσειρά, λογότυπο, γραφικά, λευκό

Περιγραφή που δημιουργήθηκε αυτόματα**Εικόνα που περιέχει γραμματοσειρά, γραφικά, στιγμιότυπο οθόνης, γραφιστική

Περιγραφή που δημιουργήθηκε αυτόματα****Organizational Logo**Εικόνα που περιέχει κείμενο, Μπελ ηλεκτρίκ, στιγμιότυπο οθόνης, γραμματοσειρά

Περιγραφή που δημιουργήθηκε αυτόματα**

Βρυξέλλες, 8 Oκτωβρίου 2024

*Οι πληροφορίες που περιλαμβάνονται στην παρούσα αποτελούν προνομιακές πληροφορίες όπως ορίζονται στον Κανονισμό (ΕΕ) 596/2014 του Ευρωπαϊκού Κοινοβουλίου και του Συμβουλίου της 16ης Απριλίου 2014 για την κατάχρηση της αγοράς και ρυθμιζόμενες πληροφορίες όπως ορίζονται στο Βασιλικό Διάταγμα της 14ης Νοεμβρίου 2007 σχετικά με τις υποχρεώσεις των εκδοτών χρηματοπιστωτικών μέσων που έχουν εισαχθεί προς διαπραγμάτευση σε ρυθμιζόμενη αγορά.*

**ΠΡΟΕΙΔΟΠΟΙΗΣΗ**

Η παρούσα ανακοίνωση δεν αποτελεί προσφορά για επένδυση στις μετοχές της Cenergy Holdings. Η επένδυση στις Νέες Μετοχές μπορεί μόνον να βασίζεται στο ενημερωτικό δελτίο που η Cenergy Holdings έχει εκδώσει σε σχέση με την Προσφορά (όπως ορίζεται κατωτέρω) (το «**Ενημερωτικό** **Δελτίο**»).

Η επένδυση στις Νέες Μετοχές συνεπάγεται σημαντικούς οικονομικούς και χρηματοοικονομικούς κινδύνους, όπως συμβαίνει και με κάθε επένδυση σε μετοχές. Οι δυνητικοί επενδυτές θα πρέπει να διαβάσουν το Ενημερωτικό Δελτίο στο σύνολό του, μόλις εγκριθεί και δημοσιευθεί, και συγκεκριμένα, το Μέρος 1 (*Παράγοντες Κινδύνου*) για την περιγραφή των παραγόντων οι οποίοι θα πρέπει να ληφθούν υπ’ όψιν πριν την εγγραφή για Νέες Μετοχές. Οι εν λόγω παράγοντες θα πρέπει να ληφθούν υπ’ όψιν στο σύνολό τους πριν από την επένδυση στις Νέες Μετοχές. Συγκεκριμένα, οι δυνητικοί επενδυτές θα πρέπει να γνωρίζουν ότι οι πωλήσεις και η κερδοφορία από ορισμένα προϊόντα και έργα των θυγατρικών της Εταιρείας είναι ευμετάβλητες και εξαρτώνται από τη διαθεσιμότητα σημαντικών έργων στον τομέα της ενέργειας και των υποδομών ηλεκτρικής ενέργειας, την ικανότητα εξασφάλισης συμβάσεων προμήθειας για τα έργα αυτά και την έγκαιρη ολοκλήρωσή τους.

**ΑΥΞΗΣΗ ΜΕΤΟΧΙΚΟΥ ΚΕΦΑΛΑΙΟΥ ΜΕ ΕΚΔΟΣΗ ΝΕΩΝ ΚΟΙΝΩΝ ΜΕΤΟΧΩΝ ΤΗΣ ΕΤΑΙΡΕΙΑΣ ΚΑΤΑ ΠΟΣΟ ΕΩΣ €200 ΕΚΑΤΟΜΜΥΡΙΑ (ΣΥΜΠΕΡΙΛΑΜΒΑΝΟΜΕΝΟΥ ΤΟΥ ΠΟΣΟΥ ΕΞ ΕΚΔΌΣΕΩΣ ΜΕΤΟΧΩΝ ΥΠΕΡ ΤΟ ΑΡΤΙΟ) ΕΝΤΌΣ ΤΟΥ ΕΓΚΕΚΡΙΜΕΝΟΥ ΚΕΦΑΛΑΙΟΥ ΜΕ ΚΑΤΆΡΓΗΣΗ ΤΩΝ ΝΟΜΙΜΩΝ ΔΙΚΑΙΩΜΑΤΩΝ ΠΡΟΤΙΜΗΣΗΣ ΤΩΝ ΥΦΙΣΤΑΜΕΝΩΝ ΜΕΤΟΧΩΝ ΚΑΙ ΕΦΑΡΜΟΓΗ ΠΡΟΝΟΜΙΑΚΗΣ ΚΑΤΑΝΟΜΗΣ ΣΕ ΥΦΙΣΤΑΜΕΝΟΥΣ ΜΕΤΟΧΟΥΣ ΜΕΙΟΨΗΦΙΑΣ (ΕΚΑΣΤΟ ΟΠΩΣ ΟΡΊΖΕΤΑΙ ΚΑΤΩΤΈΡΩ) ΤΗΣ ΕΤΑΙΡΕΊΑΣ**

Σύμφωνα με εξουσιοδότηση που χορηγήθηκε από την έκτακτη γενική συνέλευση των μετόχων της Εταιρείας στις 2 Οκτωβρίου 2024, στις 6 Οκτωβρίου 2024 το Διοικητικό Συμβούλιο της Εταιρείας (το «**Διοικητικό** **Συμβούλιο**») αποφάσισε να αυξήσει το μετοχικό κεφάλαιο της Εταιρείας κατά το ανώτατο ποσό των €200 εκατομμυρίων (συμπεριλαμβανομένου του ποσού εξ εκδόσεως μετοχών υπέρ το άρτιο) μέσω της έκδοσης νέων κοινών μετοχών άνευ ονομαστικής αξίας από την Εταιρεία (οι «**Νέες Μετοχές**», και από κοινού με τις υφιστάμενες κοινές μετοχές άνευ ονομαστικής αξίας της Εταιρείας, οι «**Μετοχές**») στην ανώτατη τιμή ανά Νέα Μετοχή των €9,86 (συμπεριλαμβανομένου του ποσού εξ εκδόσεως μετοχών υπέρ το άρτιο), με κατάργηση των νόμιμων δικαιωμάτων προτίμησης των υφιστάμενων μετόχων της Εταιρείας και εφαρμογή Προνομιακής Κατανομής (όπως ορίζεται κατωτέρω) σε Υφιστάμενους Μετόχους Μειοψηφίας (όπως ορίζονται κατωτέρω) της Εταιρείας (η «**Αύξηση Κεφαλαίου**»), όπως περαιτέρω περιγράφεται κατωτέρω. Η Εταιρεία έχει το δικαίωμα να προβεί σε αύξηση κεφαλαίου για μειωμένο ποσό. Δεν έχει οριστεί ελάχιστο ποσό για την Προσφορά (όπως ορίζεται κατωτέρω). Ο ακριβής αριθμός Νέων Μετοχών θα ισούται με το πηλίκο του τελικού ποσού που θα αντληθεί μέσω της Αύξησης Κεφαλαίου, διαιρούμενου με την Τιμή Διάθεσης (όπως ορίζεται κατωτέρω).

Οι Νέες Μετοχές θα προσφερθούν μέσω (i) δημόσιας προσφοράς στο Βέλγιο (η «**Βελγική Δημόσια** **Προσφορά**») και στην Ελλάδα (η «**Ελληνική Δημόσια Προσφορά**») κατά την έννοια του Άρθρου 2(δ) του Κανονισμού 1129/2017 (ο «**Κανονισμός για το Ενημερωτικό Δελτίο**») (από κοινού, η «**Δημόσια** **Προσφορά**») και (ii) ιδιωτικές τοποθετήσεις σε ορισμένους θεσμικούς επενδυτές σε διάφορες δικαιοδοσίες, βάσει των εξαιρέσεων από την απαίτηση δημοσίευσης ενημερωτικού δελτίου βάσει του Κανονισμού για το Ενημερωτικό Δελτίο και άλλους εφαρμοστέους νόμους, συμπεριλαμβανομένων: (α) ιδιωτικής τοποθέτησης στον Ευρωπαϊκό Οικονομικό Χώρο (ο ΕΟΧ), αποκλειστικά σε «ειδικούς επενδυτές» κατά την έννοια του άρθρου 2(ε) του Κανονισμού για το Ενημερωτικό Δελτίο, (β) ιδιωτικής τοποθέτησης στις Ηνωμένες Πολιτείες της Αμερικής (οι «**Ηνωμένες** **Πολιτείες»** ή «**ΗΠΑ»**) σε πρόσωπα που εύλογα θεωρείται ότι είναι «ειδικοί θεσμικοί αγοραστές» («**QIBs**»), όπως ορίζεται στον, και επί τη βάσει του, Κανόνα 144A («**Κανόνας** **144A»**) του Νόμου περί Κινητών Αξιών των ΗΠΑ του 1933, όπως έχει τροποποιηθεί (ο «**Νόμος περί Κινητών Αξιών των ΗΠΑ**»), ή βάσει άλλης διαθέσιμης εξαίρεσης από, ή σε συναλλαγή που δεν υπόκειται στις απαιτήσεις καταχώρισης του Νόμου περί Κινητών Αξιών των ΗΠΑ και της ισχύουσας πολιτειακής και άλλης νομοθεσίας περί κινητών αξιών των Ηνωμένων Πολιτειών, και (γ) ιδιωτικής τοποθέτησης σε ορισμένους ειδικούς ή/και θεσμικούς επενδυτές σύμφωνα με την ισχύουσα νομοθεσία της σχετικής δικαιοδοσίας σε άλλες δικαιοδοσίες (η «**Θεσμική** **Προσφορά**» και, μαζί με τη Δημόσια Προσφορά, η «**Προσφορά**»). Όλες οι προσφορές και πωλήσεις Νέων Μετοχών εκτός των Ηνωμένων Πολιτειών θα πραγματοποιούνται σε υπεράκτιες συναλλαγές βάσει του Κανονισμού S υπό το Νόμο περί Κινητών Αξιών των ΗΠΑ («**Κανονισμός** **S**»). Οι Νέες Μετοχές θα εισαχθούν προς διαπραγμάτευση στην ρυθμιζόμενή αγορά του Euronext Βρυξελλών και στην Κύρια Αγορά της Ρυθμιζόμενης Αγοράς Αξιών του Χρηματιστηρίου Αθηνών (το «**Χ.Α.**»).

Με την επιφύλαξη της Καθορισμένης Κατανομής και της Προνομιακής Κατανομής (εκάστη όπως ορίζεται κατωτέρω), και με την επιφύλαξη της ζήτησης, η κατανομή των Νέων Μετοχών έχει προσωρινά κατανεμηθεί στη Θεσμική Προσφορά και στη Δημόσια Προσφορά ως εξής:

(Α) 80,0% των Νέων Μετοχών θα κατανεμηθεί σε Θεσμικούς Επενδυτές (όπως ορίζονται στο Ενημερωτικό Δελτίο) που εγγράφονται στη Θεσμική Προσφορά και,

(Β) 20,0% των Νέων Μετοχών θα κατανεμηθεί σε Ιδιώτες Επενδυτές ή/και Ειδικούς Επενδυτές (έκαστος όπως ορίζεται στο Ενημερωτικό Δελτίο) που εγγράφονται στη Δημόσια Προσφορά, συμπεριλαμβανομένου τουλάχιστον ενός ποσοστού 10,0% των Νέων Μετοχών που προορίζεται για Ιδιώτες Επενδυτές με κατοικία (σε περίπτωση φυσικών προσώπων) ή εγκατάσταση (σε περίπτωση νομικών οντοτήτων) στο Βέλγιο (οι «**Βέλγοι Ιδιώτες Επενδυτές**»), σύμφωνα με τους βελγικούς κανονισμούς (η «**Καθορισμένη** **Κατανομή**», και το εν λόγω 10% των Νέων Μετοχών, το «**Καθορισμένο Βελγικό Τμήμα Ιδιωτών Επενδυτών**»).

Προς αποφυγή αμφιβολιών, οι υπόλοιπες Νέες Μετοχές που περιγράφονται υπό (Β) ανωτέρω πρόκειται να κατανεμηθούν σε άλλους Ιδιώτες Επενδυτές ή/και σε Ειδικούς Επενδυτές που εγγράφονται στη Δημόσια Προσφορά, ανάλογα με τη ζήτηση και με την επιφύλαξη της Προνομιακής Κατανομής.

Ο τελικός αριθμός Νέων Μετοχών που θα κατανεμηθούν στη Θεσμική Προσφορά, στη Βελγική Δημόσια Προσφορά και στην Ελληνική Δημόσια Προσφορά (συμπεριλαμβανομένης της περίπτωσης που οι εν λόγω Προσφορές υπερκαλυφθούν) θα καθοριστεί στο τέλος της Περιόδου Προσφοράς (όπως ορίζεται κατωτέρω) από την Εταιρεία σε συνεννόηση με τον Αποκλειστικό Γενικό Συντονιστή (όπως ορίζεται κατωτέρω), με βάση την αντίστοιχη ζήτηση σε εκάστη εκ της Θεσμικής Προσφοράς, της Βελγικής Δημόσιας Προσφοράς και της Ελληνικής Δημόσιας Προσφοράς, καθώς και την ποσοτική και, για τους Θεσμικούς Επενδυτές μόνο, την ποιοτική, ανάλυση του βιβλίου εντολών, με την επιφύλαξη σε κάθε περίπτωση της Καθορισμένης Κατανομής και της Προνομιακής Κατανομής, κατά περίπτωση.

Η Περίοδος Προσφοράς θα ξεκινήσει στις 8 Οκτωβρίου 2024 στις 9.00 π.μ. Ώρα Κεντρικής Ευρώπης (CET) (10.00 π.μ. ώρα Ελλάδος) και αναμένεται να λήξει στις 15.00 CET (16.00 ώρα Ελλάδας) στις 10 Οκτωβρίου 2024 (η «**Περίοδος** **Προσφοράς**»), με την επιφύλαξη παράτασης του χρονοδιαγράμματος για την Προσφορά. Τυχόν παράταση της Περιόδου Προσφοράς θα ανακοινωθεί με κανονιστική ανακοίνωση της Εταιρείας, η οποία θα αναρτηθεί επίσης στις ιστοσελίδες της Εταιρείας, του Euronext Βρυξελλών και του Χ.Α., ενώ οι αντίστοιχες ημερομηνίες καθορισμού της τιμής, κατανομής, δημοσίευσης της Τιμής Διάθεσης και των αποτελεσμάτων της Προσφοράς, διακανονισμού και διαπραγμάτευσης θα προσαρμοστούν σε αυτήν την περίπτωση αναλόγως. Στον βαθμό που απαιτείται από το νόμο, η Εταιρεία θα δημοσιεύσει επιπρόσθετα συμπλήρωμα στο Ενημερωτικό Δελτίο. Παρακαλούμε δείτε την παράγραφο με τίτλο «Δικαίωμα Υπαναχώρησης» κατωτέρω.

Η Βελγική Δημόσια Προσφορά, η Ελληνική Δημόσια Προσφορά και η Θεσμική Προσφορά θα διεξαχθούν παράλληλα κατά την διάρκεια της Περιόδου Προσφοράς.

H Goldman Sachs International ενεργεί ως αποκλειστικός γενικός συντονιστής και συνδιοργανωτής για την Προσφορά (ο «**Αποκλειστικός Γενικός Συντονιστής**»), η Alpha Bank Α.Ε. και η HSBC Continental Europe ενεργούν ως συνδιοργανωτές για την Προσφορά και η Eurobank Α.Ε., Euroxx Χρηματιστηριακή ΑΕΠΕΥ, Εθνική Τράπεζα της Ελλάδος Α.Ε., Τράπεζα Optima bank Α.Ε., Παντελάκης Χρηματιστηριακή ΑΕΠΕΥ, Τράπεζα Πειραιώς Α.Ε. και η ING Belgium NV/SA ενεργούν ως επικεφαλής συνδιαχειριστές για την Προσφορά (συλλογικά, οι «**Ανάδοχοι**»).

# ΕΝΔΕΙΚΤΙΚΟ ΧΡΟΝΟΔΙΑΓΡΑΜΜΑ ΤΗΣ ΠΡΟΣΦΟΡΑΣ

|  |  |
| --- | --- |
| Έγκριση του Ενημερωτικού Δελτίου από την FSMA | 7 Οκτωβρίου 2024 |
| Κοινοποίηση με την διαδικασία του ευρωπαϊκού διαβατηρίου (passporting) του Ενημερωτικού Δελτίου στην Επιτροπή Κεφαλαιαγοράς | 7 Οκτωβρίου 2024 |
| Δημοσίευση Ενημερωτικού Δελτίου (πριν το άνοιγμα του Euronext Βρυξελλών και του Χ.Α.) | 8 Οκτωβρίου 2024 |
| Δημοσίευση ανακοίνωσης σχετικά με τη διάθεση του Ενημερωτικού Δελτίου και την πρόσκληση επενδυτών στη Δημόσια Προσφορά σύμφωνα με τους ισχύοντες νόμους και κανονισμούς (πριν το άνοιγμα του Euronext Βρυξελλών και του Χ.Α.) | 8 Οκτωβρίου 2024 |
| Έναρξη της Περιόδου Προσφοράς (για κάθε μία από τη Βελγική Δημόσια Προσφορά, την Ελληνική Δημόσια Προσφορά και τη Θεσμική Προσφορά) | 8 Οκτωβρίου 2024 |
| Λήξη της Περιόδου Προσφοράς (για κάθε μία από τη Βελγική Δημόσια Προσφορά, την Ελληνική Δημόσια Προσφορά και τη Θεσμική Προσφορά) | 10 Οκτωβρίου 2024 |
| Καθορισμός της Τιμής Διάθεσης και αναμενόμενη ημερομηνία σύναψης της Σύμβασης Αναδοχής | 10 Οκτωβρίου 2024 |
| Δημοσίευση της Τιμής Διάθεσης και του αριθμού Νέων Μετοχών | 11 Οκτωβρίου 2024 |
| Δημοσίευση των αποτελεσμάτων της Προσφοράς | 15 Οκτωβρίου 2024 |
| Ημερομηνία Εισαγωγής (απώτατη ημερομηνία έγκρισης από το Euronext Βρυξελλών της εισαγωγής και διαπραγμάτευσης των Νέων Μετοχών στη ρυθμιζόμενη αγορά του Euronext Βρυξελλών και ημερομηνία έγκρισης από το Χ.Α. της εισαγωγής και διαπραγμάτευσης των Νέων Μετοχών στην Κύρια Αγορά της Ρυθμιζόμενης Αγοράς Αξιών του Χ.Α.) | 15 Οκτωβρίου 2024 |
| Ημερομηνία Διακανονισμού (πληρωμή και πίστωση των Νέων Μετοχών στους λογαριασμούς αξιογράφων των επενδυτών στο Σ.Α.Τ. ή μέσω του Euroclear Βελγίου, κατά περίπτωση) | 15 Οκτωβρίου 2024 |
| Δημοσίευση ανακοίνωσης έναρξης διαπραγμάτευσης των Νέων Μετοχών στη ρυθμιζόμενη αγορά του Euronext Βρυξελλών και την Κύρια Αγορά της Ρυθμιζόμενης Αγοράς Αξιών του Χ.Α. | 15 Οκτωβρίου 2024 |
| Έναρξη διαπραγμάτευσης των Νέων Μετοχών στη ρυθμιζόμενη αγορά του Euronext Βρυξελλών και την Κύρια Αγορά της Ρυθμιζόμενης Αγοράς Αξιών του Χ.Α. | 16 Οκτωβρίου 2024 |

Η Εταιρεία δύναται να τροποποιήσει τις ημερομηνίες και περιόδους που αναφέρονται στο ανωτέρω χρονοδιάγραμμα. Εφόσον η Εταιρεία αποφασίσει να τροποποιήσει τις εν λόγω ημερομηνίες, ώρες ή περιόδους, θα προβεί σε σχετική γνωστοποίηση στο Euronext Βρυξελλών και στο Χ.Α. και θα ενημερώσει δεόντως και έγκαιρα το επενδυτικό κοινό με κανονιστική ανακοίνωση που θα αναρτηθεί επίσης στις ιστοσελίδες της Εταιρείας, του Euronext Βρυξελλών και του Χ.Α. Στο βαθμό που απαιτείται από το νόμο, η Εταιρεία θα δημοσιεύσει επιπροσθέτως συμπλήρωμα του Ενημερωτικού Δελτίου.

# ΤΙΜΗ ΔΙΑΘΕΣΗΣ

Η Βελγική Δημόσια Προσφορά, η Ελληνική Δημόσια Προσφορά και η Θεσμική Προσφορά θα διεξαχθούν παράλληλα κατά την διάρκεια της Περιόδου Προσφοράς. Όλες οι Νέες Μετοχές θα πωληθούν σε τιμή ανά Νέα Μετοχή (η «**Τιμή Διάθεσης**»), η οποία θα καθοριστεί μετά την Περίοδο Προσφοράς. Η μέγιστη Τιμή Διάθεσης στην οποία μπορούν να πωληθούν οι Νέες Μετοχές θα είναι Ευρώ 9,86 (η «**Μέγιστη Τιμή Διάθεσης**»). Ανά πάσα στιγμή κατά τη διάρκεια της Περιόδου Προσφοράς, η Εταιρεία δύναται να προβεί σε αναθεώρηση της Μέγιστης Τιμής Διάθεσης προς τα κάτω με τη μορφή εύρους (το ανώτερο όριο του οποίου δεν θα είναι υψηλότερο από τη Μέγιστη Τιμή Διάθεσης) ή/και να καθορίσει καθοδήγηση τιμής (η οποία δεν θα είναι υψηλότερη από τη Μέγιστη Τιμή Διάθεσης), στην οποία περίπτωση η Εταιρεία θα ενημερώσει δεόντως και εγκαίρως το επενδυτικό κοινό με κανονιστική ανακοίνωση που θα αναρτηθεί επίσης στις ιστοσελίδες της Εταιρείας, του Euronext Βρυξελλών και του Χ.Α..

Η Τιμή Διάθεσης στη Βελγική Δημόσια Προσφορά, στην Ελληνική Δημόσια Προσφορά και στη Θεσμική Προσφορά θα είναι ίδια. Η Τιμή Διάθεσης αναμένεται να καθοριστεί από την Εταιρεία στις ή περί τις 10 Οκτωβρίου 2024, με βάση τη διαδικασία βιβλίου προσφορών (book-building) για τη Θεσμική Προσφορά, λαμβάνοντας υπόψη διάφορα σχετικά ποιοτικά και ποσοτικά στοιχεία, συμπεριλαμβανομένων, ενδεικτικά και όχι περιοριστικά, του αριθμού των Νέων Μετοχών για τις οποίες ελήφθησαν εγγραφές, τον αριθμό αιτήσεων εγγραφής που ελήφθησαν, τα ποιοτικά χαρακτηριστικά των επενδυτών που υπέβαλαν τις εν λόγω αιτήσεις εγγραφής και τις τιμές στις οποίες πραγματοποιήθηκαν οι αιτήσεις εγγραφής, καθώς και τις συνθήκες της αγοράς τη δεδομένη στιγμή.

Η Τιμή Διάθεσης και ο αριθμός των Νέων Μετοχών αναμένεται να δημοσιοποιηθούν με κανονιστικές ανακοινώσεις της Εταιρείας, οι οποίες θα αναρτηθούν επίσης στις ιστοσελίδες της Εταιρείας, του Euronext Βρυξελλών και του Χ.Α. στις ή περί τις 11 Οκτωβρίου 2024 και πάντως όχι αργότερα από την πρώτη εργάσιμη ημέρα μετά τη λήξη της Περιόδου Προσφοράς.

Λεπτομερείς πληροφορίες σχετικά με την Τιμή Διάθεσης παρέχονται στην παράγραφο «Τιμή Διάθεσης και αριθμός Νέων Μετοχών» του Μέρους 14 «Πληροφορίες για την Προσφορά» του Ενημερωτικού Δελτίου που δημοσιεύτηκε σήμερα από την Εταιρεία σε σχέση με την Προσφορά.

# ΔΙΑΔΙΚΑΣΙΑ ΣΥΜΜΕΤΟΧΗΣ ΣΤΗΝ ΒΕΛΓΙΚΗ ΔΗΜΟΣΙΑ ΠΡΟΣΦΟΡΑ ΚΑΙ ΣΤΗΝ ΕΛΛΗΝΙΚΗ ΔΗΜΟΣΙΑ ΠΡΟΣΦΟΡΑ

# Διαδικασία για την Βελγική Δημόσια Προσφορά

# *Αιτήσεις εγγραφής*

Οι αιτήσεις εγγραφής πρέπει να υποβληθούν έως τις 10 Οκτωβρίου 2024 στις 15.00 Ώρα Κεντρικής Ευρώπης (CET) (16.00 ώρα Ελλάδας) εκτός εάν η Περίοδος Προσφοράς παραταθεί, στην οποία περίπτωση οι αιτήσεις εγγραφής πρέπει να υποβληθούν μέχρι τις 15.00 Ώρα Κεντρικής Ευρώπης (CET) (16.00 ώρα Ελλάδας) στην μετά την παράταση ημερομηνία ολοκλήρωσης της Περιόδου Προσφοράς.

Οι επενδυτές μπορούν να υποβάλουν αιτήσεις εγγραφής μέσω της ING, δίχως έξοδα για τον επενδυτή, ή μέσω άλλων χρηματοοικονομικών διαμεσολαβητών. Επενδυτές που επιθυμούν να υποβάλουν αιτήσεις εγγραφής μέσω χρηματοοικονομικών διαμεσολαβητών πλην της ING θα πρέπει να ζητήσουν πληροφορίες σχετικά με τα έξοδα που εν λόγω χρηματοοικονομικοί διαμεσολαβητές ενδέχεται να χρεώνουν και τα οποία θα πρέπει να καταβάλλουν οι ίδιοι.

Οι αιτήσεις εγγραφής δεν είναι δεσμευτικές για την Εταιρεία ή την ING, εφόσον δεν έχουν γίνει δεκτές σύμφωνα με τους κανόνες κατανομής που περιγράφονται κατωτέρω στην παράγραφο «*Γενικές* *Πληροφορίες*».

Οι Επενδυτές δύνανται να αποκτούν Νέες Μετοχές μόνον στην Τιμή Διάθεσης και είναι υποχρεωμένοι νομικά να αποκτήσουν τον αριθμό των Νέων Μετοχών που αναφέρεται στην αίτηση εγγραφής τους στην Τιμή Διάθεσης, εκτός εάν (i) η Προσφορά ανακληθεί στην οποία περίπτωση η αίτηση εγγραφής θα καταστεί άκυρη, (ii) στην περίπτωση που δημοσιευτεί συμπλήρωμα στο Ενημερωτικό Δελτίο σύμφωνα με τον Κανονισμό για το Ενημερωτικό Δελτίο, στην οποία περίπτωση οι Ιδιώτες Επενδυτές θα έχουν το δικαίωμα να ανακαλέσουν τις εντολές που έδωσαν πριν από την δημοσίευση του συμπληρώματος σύμφωνα με τον Κανονισμό για το Ενημερωτικό Δελτίο ή (iii) στην περίπτωση που αποφασίσουν να τροποποιήσουν ή να υπαναχωρήσουν από την αίτηση εγγραφής τους κατά την διάρκεια της Περιόδου Προσφοράς. Ο σχετικός χρηματοοικονομικός διαμεσολαβητής πρέπει να επικοινωνήσει με τους επενδυτές κατά την ημέρα δημοσίευσης του συμπληρώματος. Παρακαλούμε δείτε επίσης την παράγραφο «Δικαίωμα υπαναχώρησης» κατωτέρω.

Για τους σκοπούς της Προνομιακής Κατανομής, προκειμένου οι Υφιστάμενοι Μέτοχοι Μειοψηφίας που εγγράφονται στη Βελγική Δημόσια Προσφορά να διατηρήσουν το ποσοστό συμμετοχής τους κατά την Ημερομηνία Καταγραφής (όπως ορίζεται κατωτέρω), η σχετική αίτηση εγγραφής θα πρέπει να προσδιορίζει αριθμό Νέων Μετοχών τουλάχιστο ίσο με τον αριθμό Νέων Μετοχών για τις οποίες θα πρέπει να εγγραφούν για να διατηρήσουν οι εν λόγω Υφιστάμενοι Μέτοχοι Μειοψηφίας το ποσοστό συμμετοχής τους στο μετοχικό κεφάλαιο της Εταιρείας. Εάν οι Υφιστάμενοι Μέτοχοι Μειοψηφίας που εγγράφονται στη Βελγική Δημόσια Προσφορά υποβάλλουν αίτηση εγγραφής για μικρότερο αριθμό Νέων Μετοχών, θα λάβουν Προνομιακή Κατανομή μόνο για τον εν λόγω αριθμό Νέων Μετοχών για τις οποίες εγγράφηκαν.

# *Διαδικασία συμμετοχής των Ειδικών Επενδυτών στην Βελγική Δημόσια Προσφορά*

Ειδικοί Επενδυτές που εγγράφονται στην Βελγική Δημόσια Προσφορά πρέπει να προσδιορίσουν στις αιτήσεις εγγραφής τους τον αριθμό των Νέων Μετοχών για τις οποίες δεσμεύονται να εγγραφούν. Κάθε αίτηση εγγραφής πρέπει να μην περιέχει ένδειξη τιμής και θα θεωρείται ότι έχει υποβληθεί στην Τιμή Διάθεσης.

Δεν υφίσταται ελάχιστο ή μέγιστο ποσό ή αριθμός Νέων Μετοχών για τις οποίες μπορεί να πραγματοποιηθεί εγγραφή στην ίδια αίτηση εγγραφής. Οι αιτήσεις εγγραφής υπόκεινται δυνητικά σε μείωση όπως περιγράφεται κατωτέρω στην παράγραφο «*Γενικές* *Πληροφορίες*».

# *Διαδικασία συμμετοχής των Ιδιωτών Επενδυτών στην Βελγική Δημόσια Προσφορά*

Ιδιώτες Επενδυτές που εγγράφονται στην Βελγική Δημόσια Προσφορά πρέπει να προσδιορίσουν στις αιτήσεις εγγραφής τους τον αριθμό των Νέων Μετοχών για τις οποίες δεσμεύονται να εγγραφούν. Κάθε αίτηση εγγραφής οφείλει να αναφέρει τον αριθμό των Νέων Μετοχών χωρίς ένδειξη τιμής και θα θεωρείται ότι έχει υποβληθεί στην Τιμή Διάθεσης. Μόνον μια αίτηση ανά Ιδιώτη Επενδυτή γίνεται δεκτή. Εφόσον η ING διαπιστώσει ή έχει λόγο να πιστεύει ότι ο ίδιος Ιδιώτης Επενδυτής έχει υποβάλει πολλές αιτήσεις εγγραφής, δύναται να αγνοήσει τις εν λόγω αιτήσεις εγγραφής.

Δεν υφίσταται ελάχιστο ή μέγιστο ποσό ή αριθμός Νέων Μετοχών για τις οποίες μπορεί να πραγματοποιηθεί εγγραφή στην ίδια αίτηση εγγραφής. Οι αιτήσεις εγγραφής υπόκεινται δυνητικά σε μείωση όπως περιγράφεται κατωτέρω στην παράγραφο «*Γενικές* *Πληροφορίες*».

Λεπτομερείς πληροφορίες για τη διαδικασία συμμετοχής παρέχονται στην παράγραφο «*Διαδικασία* *της Βελγικής Δημόσιας Προσφοράς*» του Μέρους 14 «*Πληροφορίες για την Προσφορά*» του Ενημερωτικού Δελτίου.

# Διαδικασία για την Ελληνική Δημόσια Προσφορά

# *Αιτήσεις εγγραφής*

Η Ελληνική Δημόσια Προσφορά θα λάβει χώρα μέσω της υπηρεσίας του Ηλεκτρονικού Βιβλίου Προσφορών («**Η.ΒΙ.Π.**») του Χ.Α. σύμφωνα με τις επιταγές της απόφασης υπ’ αριθ. 34/08.03.2017 της Διοικούσας Επιτροπής Χρηματιστηριακών Αγορών του Χ.Α., όπως έχει τροποποιηθεί και ισχύει (η «**Απόφαση Χ.Α. 34**»). Η Ελληνική Δημόσια Προσφορά θα πραγματοποιηθεί σύμφωνα με τον ελληνικό Νόμο 4514/2018, τον Κανονισμό για το Ενημερωτικό Δελτίο, και τους Κατ’ Εξουσιοδότηση Κανονισμούς (EΕ) 2019/979 και (EΕ) 2019/980, τις εφαρμοστέες διατάξεις του Νόμου 4706/2020 και την Απόφαση Χ.Α. 34, πλην του ότι η υπηρεσία Η.ΒΙ.Π. δεν θα χρησιμοποιηθεί για τον καθορισμό της Τιμής Διάθεσης.

Οι ανάδοχοι για την Ελληνική Δημόσια Προσφορά είναι η Alpha Bank Α.Ε. (ο «**Συντονιστής Κύριος Ανάδοχος της Ελληνικής Δημόσιας Προσφοράς**»), η Eurobank Α.Ε., η Euroxx Χρηματιστηριακή ΑΕΠΕΥ, η Εθνική Τράπεζα της Ελλάδος Α.Ε., η Παντελάκης Χρηματιστηριακή ΑΕΠΕΥ, η Τράπεζα Πειραιώς Α.Ε. και η Τράπεζα Optima bank Α.Ε. (από κοινού οι«**Κύριοι Ανάδοχοι**») και, μαζί με τον Συντονιστή Κύριο Ανάδοχο της Ελληνικής Δημόσιας Προσφοράς, οι «**Έλληνες** **Ανάδοχοι**»). Ο Συντονιστής Κύριος Ανάδοχος της Ελληνικής Δημόσιας Προσφοράς έχει οριστεί ως το πρόσωπο που θα διευθύνει την διαδικασία Η.ΒΙ.Π., όπως ορίζεται στην Απόφαση Χ.Α. 34.

Όπως αναφέρθηκε ανωτέρω, η Περίοδος Προσφοράς για την Ελληνική Δημόσια Προσφορά, η οποία είναι ίδια με την Περίοδο Προσφοράς για την Βελγική Δημόσια Προσφορά και την Θεσμική Προσφορά, θα ξεκινήσει στις 8 Οκτωβρίου 2024 στις 9.00 π.μ. Ώρα Κεντρικής Ευρώπης (CET) (10.00 π.μ. ώρα Ελλάδος) και αναμένεται να λήξει στις 15.00 Ώρα Κεντρικής Ευρώπης (CET) (16.00 ώρα Ελλάδας) στις 10 Οκτωβρίου 2024, με την επιφύλαξη τυχόν παράτασης του χρονοδιαγράμματος της Προσφοράς. Το Η.ΒΙ.Π. θα παραμείνει ανοικτό, κατά τη διάρκεια της Ελληνικής Δημόσιας Προσφοράς, από τις 9.00 π.μ. Ώρα Κεντρικής Ευρώπης (CET) (10.00 π.μ. ώρα Ελλάδος) έως τις 16:00 Ώρα Κεντρικής Ευρώπης (CET) (17.00 ώρα Ελλάδος), πλην της τελευταίας ημέρας της Περιόδου Προσφοράς, στην οποία θα κλείσει στις 15.00 Ώρα Κεντρικής Ευρώπης (CET) (16.00 ώρα Ελλάδας), με την επιφύλαξη τυχόν παράτασης του χρονοδιαγράμματος της Προσφοράς.

Προκειμένου οι ενδιαφερόμενοι επενδυτές να συμμετάσχουν στην Ελληνική Δημόσια Προσφορά, πρέπει να αποκτήσουν μερίδα επενδυτή και λογαριασμό αξιογράφων στο Σύστημα Άυλων Τίτλων (το «**Σ.Α.Τ.**») που τελεί υπό την διαχείριση της Ελληνικό Κεντρικό Αποθετήριο Τίτλων Α.Ε. (η «**ΕΛΚΑΤ**») (Σ.Α.Τ. μερίδα επενδυτή και Σ.Α.Τ. λογαριασμός αξιογράφων) και να υποβάλουν, κατά την διάρκεια της Περιόδου Προσφοράς, αίτηση εγγραφής για τις Νέες Μετοχές, σε συμμόρφωση με τους όρους και προϋποθέσεις του Ενημερωτικού Δελτίου.

Επενδυτές (είτε νέοι είτε υφιστάμενοι) που εγγράφονται στην Ελληνική Δημόσια Προσφορά πρέπει να υποβάλλουν τις αιτήσεις εγγραφής τους, οι οποίες θα προσδιορίζουν ένα χρηματικό ποσό σε Ευρώ, προκειμένου να αποκτήσουν Νέες Μετοχές. Δεν υφίσταται ελάχιστο ή μέγιστο ποσό ή αριθμός Νέων Μετοχών για τις οποίες μπορεί να πραγματοποιηθεί εγγραφή στην ίδια αίτηση εγγραφής. Ο τελικός αριθμός Νέων Μετοχών που θα κατανεμηθεί σε κάθε επενδυτή εξαρτάται, με τη επιφύλαξη της εφαρμογής της Προνομιακής Κατανομής, όπου εφαρμόζεται, από τον τελικό αριθμό των Νέων Μετοχών που θα κατανεμηθούν στην Θεσμική Προσφορά, στην Βελγική Δημόσια Προσφορά και στην Ελληνική Δημόσια Προσφορά, όπως επίσης και από την Τιμή Διάθεσης.

Με την υπογραφή και την υποβολή της αίτησης εγγραφής τους, οι επενδυτές δηλώνουν ότι συμφωνούν να συμμετάσχουν στην Ελληνική Δημόσια Προσφορά και αναλαμβάνουν να εγγραφούν για τις Νέες Μετοχές που θα τους κατανεμηθούν μέσω της Ελληνικής Δημόσιας Προσφοράς με αντάλλαγμα το χρηματικό ποσό που αντιστοιχεί στις Νέες Μετοχές.

Η αίτηση εγγραφής για Νέες Μετοχές στην Ελληνική Δημόσια Προσφορά είναι νομικά δεσμευτική για τους επενδυτές, ωστόσο οι επενδυτές επιτρέπεται να τροποποιούν ή να ακυρώσουν τις αιτήσεις εγγραφής τους για Νέες Μετοχές στην Ελληνική Δημόσια Προσφορά κατά την διάρκεια της Περιόδου Προσφοράς, ακολουθώντας διαδικασία παρόμοια με αυτή της αρχικής υποβολής της αίτησης εγγραφής. Μετά την λήξη της Περιόδου Προσφοράς, ήτοι μετά τις 15:00 Ώρα Κεντρικής Ευρώπης (CET) (16:00 ώρα Ελλάδας) της τελευταίας μέρας της Περιόδου Προσφοράς, οι αιτήσεις εγγραφής καταχωρούνται από τα μέλη Η.ΒΙ.Π. στο σύστημα Η.ΒΙ.Π. και εφεξής δεν μπορούν να τροποποιηθούν ή να ακυρωθούν, δηλαδή καθίστανται τελικές και ανέκκλητες, με την επιφύλαξη της ανάκλησης της Προσφοράς ή του δικαιώματος υπαναχώρησης των επενδυτών, όπως περαιτέρω εξειδικεύεται στην παράγραφο «Ανάκληση της Προσφοράς ή αναβολή της Περιόδου Προσφοράς» του Μέρους 14 «Πληροφορίες για την Προσφορά» του Ενημερωτικού Δελτίου.

Εάν η αίτηση εγγραφής δεν συμπληρωθεί δεόντως σύμφωνα με τους όρους συμμετοχής και καταχώρησης στην Ελληνική Δημόσια Προσφορά σύμφωνα με το Ενημερωτικό Δελτίο και την Απόφαση Χ.Α. 34, η αίτηση για εγγραφή δεν θα γίνει δεκτή.

Εφιστάται η προσοχή των επενδυτών στην αίτηση εγγραφής Νέων Μετοχών, η οποία πρέπει να αναγράφει τον αριθμό της μερίδας επενδυτή στο Σ.Α.Τ., τον λογαριασμό αξιόγραφων που τηρείται στο Σ.Α.Τ. και τον κωδικό αριθμό του Συμμετέχοντα στο Σ.Α.Τ.. Αν οποιοσδήποτε από αυτούς τους αριθμούς είναι λανθασμένος, ο επενδυτής θα αποκλείεται από την κατανομή των Νέων Μετοχών.

Για τους σκοπούς της Προνομιακής Κατανομής στην Ελληνική Δημόσια Προσφορά, οι Υφιστάμενοι Μέτοχοι Μειοψηφίας είναι τα πρόσωπα που έχουν καταχωρηθεί ως μέτοχοι της Εταιρείας στα ηλεκτρονικά αρχεία της ΕΛΚΑΤ κατά την Ημερομηνία Καταγραφής και εγγράφονται στην Ελληνική Δημόσια Προσφορά. Προκειμένου να λάβουν Προνομιακή Κατανομή μέσω της Ελληνικής Δημόσιας Προσφοράς, οι εν λόγω Υφιστάμενοι Μέτοχοι Μειοψηφίας πρέπει να υποβάλουν αίτηση εγγραφής που να περιέχει, μεταξύ άλλων, τον λογαριασμό αξιογράφων Σ.Α.Τ. που τηρείται στο όνομά τους μέσω του οποίου τηρούνται οι μετοχές της Εταιρείας κατά την Ημερομηνία Καταγραφής και τα στοιχεία επενδυτή που περιέχονται στα ηλεκτρονικά αρχεία του Χ.Α. κατά την Ημερομηνία Καταγραφής, τα οποία πρέπει να αντιστοιχούν με τα στοιχεία που περιέχονται στην αίτηση εγγραφής. Προκειμένου οι Υφιστάμενοι Μέτοχοι Μειοψηφίας που εγγράφονται στην Ελληνική Δημόσια Προσφορά να διατηρήσουν το ποσοστό συμμετοχής τους στην Ημερομηνία Καταγραφής, η σχετική αίτηση εγγραφής θα πρέπει να προσδιορίζει χρηματικό ποσό τουλάχιστο ίσο με το ποσοστό της συμμετοχής τους στο μετοχικό κεφάλαιο της Εταιρείας κατά την Ημερομηνία Καταγραφής πολλαπλασιαζόμενο με το μέγιστο ποσό μικτών εσόδων από την Προσφορά (δηλαδή Ευρώ 200 εκατομμύρια). Εάν οι Υφιστάμενοι Μέτοχοι Μειοψηφίας που εγγράφονται στη Ελληνική Δημόσια Προσφορά υποβάλλουν αίτηση εγγραφής για μικρότερο χρηματικό ποσό, θα λάβουν Προνομιακή Κατανομή μόνο μέχρι τον αριθμό Νέων Μετοχών που αντιστοιχεί στο χρηματικό ποσό για το οποίο εγγράφηκαν διαιρούμενο με την τελική Τιμή Διάθεσης.

# *Διαδικασία συμμετοχής των Ειδικών Επενδυτών στην Ελληνική Δημόσια Προσφορά*

Για την συμμετοχή τους στην Ελληνική Δημόσια Προσφορά, οι ενδιαφερόμενοι Ειδικοί Επενδυτές πρέπει να επικοινωνήσουν με τους Έλληνες Αναδόχους προκειμένου να υποβάλλουν την σχετική αίτηση εγγραφής τους.

Το ποσό που αντιστοιχεί στην αξία των κατανεμημένων Νέων Μετοχών πρέπει να έχει καταβληθεί στον λογαριασμό της ΕΛΚΑΤ έως τις 11:00 π.μ. Ώρα Κεντρικής Ευρώπης (CET) (12:00 μ.μ. ώρα Ελλάδας) όχι αργότερα από την δεύτερη εργάσιμη ημέρα μετά την κατανομή, σύμφωνα με τις διατάξεις της Απόφασης Χ.Α. 34. Ο Συντονιστής Κύριος Ανάδοχος της Ελληνικής Δημόσιας Προσφοράς, σε συνεργασία με την Εταιρεία, μπορούν, κατά την απόλυτη κρίση τους, να παρατείνουν το σχετικό χρονικό όριο μέχρι τις 12:00 μ.μ. Ώρα Κεντρικής Ευρώπης (CET) (13:00 ώρα Ελλάδος) της ίδιας ημέρας.

Εάν, μετά την λήξη της Ελληνικής Δημόσιας Προσφοράς και με βάση τα δεδομένα του Σ.Α.Τ., περισσότερες από μια αιτήσεις εγγραφής έχουν υποβληθεί από τον ίδιο Ειδικό Επενδυτή, τότε όλες αυτές οι εγγραφές θα αντιμετωπίζονται ως ενιαία εγγραφή και θα ενοποιηθούν είτε σε μια αίτηση ανά λογαριασμό αξιογράφων πελάτη Σ.Α.Τ. είτε σε μια αίτηση Ειδικών Επενδυτών ανά λογαριασμό αξιογράφων πελατείας Σ.Α.Τ., αντιστοίχως.

Οι ενδιαφερόμενοι Ειδικοί Επενδυτές δύνανται να λαμβάνουν σχετικές πληροφορίες για την διαδικασία υποβολής και για την τροποποίηση των αιτήσεων εγγραφής για Νέες Μετοχές στην Ελληνική Δημόσια Προσφορά από τους Έλληνες Αναδόχους.

# *Διαδικασία συμμετοχής των Ιδιωτών Επενδυτών στην Ελληνική Δημόσια Προσφορά*

Για την συμμετοχή τους στην Ελληνική Δημόσια Προσφορά, οι Ιδιώτες Επενδυτές πρέπει να προσκομίσουν την αστυνομική ταυτότητα ή το διαβατήριο τους, τον αριθμό φορολογικού μητρώου τους και εκτυπωμένο αντίγραφο των στοιχείων τους στο Σ.Α.Τ..

Οι αιτήσεις εγγραφής των Ιδιωτών Επενδυτών θα υποβάλλονται μέσω Ελλήνων Αναδόχων όπως επίσης και μέσω μελών Η.ΒΙ.Π. και Συμμετεχόντων στο Σ.Α.Τ. που συνεργάζονται με μέλη Η.ΒΙ.Π..

Οι αιτήσεις εγγραφής των Ιδιωτών Επενδυτών γίνονται δεκτές υπό την προϋπόθεση ότι έχει καταβληθεί ποσό ίσο με το χρηματικό ποσό που αναφέρεται στην αίτηση εγγραφής σε μετρητά ή με τραπεζική επιταγή, ή έχει δεσμευτεί το ισόποσο σε κάθε είδους καταθετικό τραπεζικό λογαριασμό στον οποίο είναι δικαιούχοι ή συνδικαιούχοι.

Μετά τον καθορισμό της Τιμής Διάθεσης και, συνεπώς, του αριθμού των Νέων Μετοχών που κάθε Ιδιώτης Επενδυτής δικαιούται να λάβει μέσω της Ελληνικής Δημόσιας Προσφοράς, τυχόν υπερβάλλον ποσό που καταβλήθηκε θα επιστραφεί στους επενδυτές από τον Έλληνα Ανάδοχο, το μέλος Η.ΒΙ.Π. ή τον Συμμετέχοντα στο Σ.Α.Τ. μέσω του οποίου οι επενδυτές εγγράφηκαν στην Ελληνική Δημόσια Προσφορά. Τυχόν υπερβάλλον ποσό που καταβλήθηκε από τους επενδυτές θα επιστρέφεται χωρίς να υφίσταται δικαίωμα απόληψης τόκου.

Κάθε Ιδιώτης Επενδυτής δύναται να εγγραφεί για Νέες Μετοχές στην Ελληνική Δημόσια Προσφορά είτε από τον δικό του λογαριασμό αξιογράφων Σ.Α.Τ., είτε από κοινή επενδυτική μερίδα που τηρείται στο Σ.Α.Τ. («**ΚΕΜ**»). Η αίτηση αυτή θα γίνεται δεκτή μόνον εφόσον ο Ιδιώτης Επενδυτής είναι δικαιούχος ή συνδικαιούχος των λογαριασμών αξιογράφων. Σε περίπτωση που υποβληθούν περισσότερες από μια έγκυρες αιτήσεις εγγραφής από τον ίδιο επενδυτή για παράδοση Νέων Μετοχών είτε σε ατομικό λογαριασμό είτε σε ΚΕΜ ή σε περισσότερες από μια ΚΕΜ στις οποίες ο επενδυτής συμμετέχει ως συνδικαιούχος, τότε το συνολικό χρηματικό ποσό σε όλες αυτές τις αιτήσεις εγγραφής θα θεωρείται ως μια ενιαία αίτηση εγγραφής αυτού του επενδυτή.

Περισσότερες πληροφορίες για την διαδικασία συμμετοχής παρέχονται στην παράγραφο «Διαδικασία για την Ελληνική Δημόσια Προσφορά» του Μέρους 14 «Πληροφορίες για την Προσφορά» του Ενημερωτικού Δελτίου.

# ΠΛΗΡΟΦΟΡΙΕΣ ΓΙΑ ΤΗΝ ΚΑΤΑΝΟΜΗ ΤΩΝ ΝΕΩΝ ΜΕΤΟΧΩΝ – ΠΡΟΝΟΜΙΑΚΗ ΚΑΤΑΝΟΜΗ ΣΕ ΥΦΙΣΤΑΜΕΝΟΥΣ ΜΕΤΟΧΟΥΣ ΜΕΙΟΨΗΦΙΑΣ

# *Γενικές Πληροφορίες*

Με την επιφύλαξη της Καθορισμένης Κατανομής και της Προνομιακής Κατανομής, και με την επιφύλαξη της ζήτησης, η κατανομή των Νέων Μετοχών έχει προσωρινά κατανεμηθεί στη Θεσμική Προσφορά και στη Δημόσια Προσφορά ως εξής: (i) 80,0% των Νέων Μετοχών θα κατανεμηθεί σε Θεσμικούς Επενδυτές που εγγράφονται στη Θεσμική Προσφορά και (ii) 20,0% των Νέων Μετοχών θα κατανεμηθεί σε Ιδιώτες Επενδυτές ή/και Ειδικούς Επενδυτές που εγγράφονται στη Δημόσια Προσφορά, συμπεριλαμβανομένου τουλάχιστον ενός ποσοστού 10,0% των Νέων Μετοχών που προορίζεται για Βέλγους Ιδιώτες Επενδυτές, σύμφωνα με τους βελγικούς κανονισμούς. Προς αποφυγή αμφιβολιών, οι υπόλοιπες Νέες Μετοχές που περιγράφονται υπό (ii) ανωτέρω πρόκειται να κατανεμηθούν σε άλλους Ιδιώτες Επενδυτές ή/και σε Ειδικούς Επενδυτές που εγγράφονται στη Δημόσια Προσφορά, ανάλογα με τη ζήτηση και με την επιφύλαξη της Προνομιακής Κατανομής.

Ο τελικός αριθμός Νέων Μετοχών που θα κατανεμηθούν στη Θεσμική Προσφορά, στη Βελγική Δημόσια Προσφορά και στην Ελληνική Δημόσια Προσφορά (συμπεριλαμβανομένης της περίπτωσης που οι εν λόγω Προσφορές υπερκαλυφθούν) θα καθοριστεί στο τέλος της Περιόδου Προσφοράς από την Εταιρεία σε συνεννόηση με τον Αποκλειστικό Γενικό Συντονιστή, με βάση την αντίστοιχη ζήτηση σε εκάστη εκ της Θεσμικής Προσφοράς, της Βελγικής Δημόσιας Προσφοράς και της Ελληνικής Δημόσιας Προσφοράς, καθώς και την ποσοτική και, για τους Θεσμικούς Επενδυτές μόνο, την ποιοτική ανάλυση του βιβλίου εντολών, με την επιφύλαξη σε κάθε περίπτωση της Καθορισμένης Κατανομής και της Προνομιακής Κατανομής, κατά περίπτωση. Ειδικότερα, η Εταιρεία θα κατανείμει αρχικά Νέες Μετοχές για να ικανοποιήσει την Προνομιακή Κατανομή (παρακαλούμε δείτε επίσης την παράγραφο «*Προνομιακή Κατανομή*») και την Καθορισμένη Κατανομή (στο βαθμό που δεν έχει ικανοποιηθεί δυνάμει της Προνομιακής Κατανομής). Κατόπιν κατανομής των Νέων Μετοχών σύμφωνα με την Προνομιακή Κατανομή και την Καθορισμένη Κατανομή, όπως προβλέπεται στην αμέσως προηγούμενη πρόταση, η Εταιρεία, σε συνεννόηση με τον με τον Αποκλειστικό Γενικό Συντονιστή, θα καθορίσει την κατανομή των υπολοίπων Νέων Μετοχών βάσει της προσωρινής κατανομής και των κριτηρίων που παρατίθενται στο παρόν.

Ανάλογα με τη ζήτηση και με την επιφύλαξη της Καθορισμένης Κατανομής και της Προνομιακής Κατανομής, η Εταιρεία επιφυλάσσεται του δικαιώματός της να ανακατανείμει τις προσωρινά κατανεμηθείσες Νέες Μετοχές ως εξής:

1. Νέες Μετοχές που προσωρινά κατανεμήθηκαν, αλλά για τις οποίες δεν υπήρξαν εγγραφές, στη Θεσμική Προσφορά, μπορούν να ανακατανεμηθούν σε επενδυτές που έχουν εγγραφεί στη Δημόσια Προσφορά, εφόσον οι εντολές που υποβλήθηκαν στη Δημόσια Προσφορά υπερβαίνουν την ανωτέρω προσωρινή κατανομή του 20% των Νέων Μετοχών και υποστηρίζουν την εν λόγω ανακατανομή.
2. Νέες Μετοχές που προσωρινά κατανεμήθηκαν, αλλά για τις οποίες δεν υπήρξαν εγγραφές, στη Δημόσια Προσφορά μπορούν να ανακατανεμηθούν σε επενδυτές που έχουν εγγραφεί στη Θεσμική Προσφορά, εφόσον οι εντολές που υποβλήθηκαν στη Θεσμική Προσφορά υπερβαίνουν την ανωτέρω προσωρινή κατανομή του 80% των Νέων Μετοχών και υποστηρίζουν την εν λόγω ανακατανομή.
3. Νέες Μετοχές που προσωρινά κατανεμήθηκαν, αλλά για τις οποίες δεν υπήρξαν εγγραφές, στο Καθορισμένο Βελγικό Τμήμα Ιδιωτών Επενδυτών, μπορούν να ανακατανεμηθούν κατά τη διακριτική ευχέρεια της Εταιρείας, ανάλογα με τις εντολές που υποβλήθηκαν. Ως εκ τούτου, σε περίπτωση που οι Βέλγοι Ιδιώτες Επενδυτές εγγραφούν για λιγότερο από το 10% των Νέων Μετοχών, το υπόλοιπο θα ανακατανεμηθεί σε άλλους Ιδιώτες Επενδυτές ή/και σε Ειδικούς Επενδυτές που εγγράφονται στη Δημόσια Προσφορά. Δεν θα δοθεί προτεραιότητα στους εν λόγω άλλους Ιδιώτες Επενδυτές έναντι των εν λόγω Ειδικών Επενδυτών.
4. Σε περίπτωση υπερκάλυψης των Νέων Μετοχών που προορίζονται για το Καθορισμένο Βελγικό Τμήμα Ιδιωτών Επενδυτών, η κατανομή θα γίνει βάσει αντικειμενικών και ποσοτικών κριτηρίων κατανομής και όλοι οι Βέλγοι Ιδιώτες Επενδυτές θα τύχουν ίσης μεταχείρισης, εκτός από τους Υφιστάμενους Μετόχους Μειοψηφίας στον βαθμό που καλύπτονται από την Προνομιακή Κατανομή, και εκτός από το διαφορετικό ποσοστό μείωσης όπως εξηγείται κατωτέρω. Τα κριτήρια που θα χρησιμοποιηθούν για την εν λόγω κατανομή είναι (i) η προνομιακή μεταχείριση των αιτήσεων που υποβάλλονται από Βέλγους Ιδιώτες Επενδυτές στα καταστήματα της ING, και (ii) ο αριθμός των Νέων Μετοχών για τις οποίες υποβάλλονται αιτήσεις από Βέλγους Ιδιώτες Επενδυτές. Ως εκ τούτου, το ποσοστό απομείωσης θα είναι πανομοιότυπο (i) αφενός εντός της ομάδας των Βέλγων Ιδιωτών Επενδυτών που υπέβαλαν αιτήσεις εγγραφής στα καταστήματα της ING και (ii) αφετέρου εντός της ομάδας των Βέλγων Ιδιωτών Επενδυτών που υπέβαλαν αιτήσεις εγγραφής μέσω άλλων χρηματοοικονομικών διαμεσολαβητών στο Βέλγιο, σε κάθε περίπτωση με την εξαίρεση των Υφιστάμενων Μετόχων Μειοψηφίας στον βαθμό που καλύπτονται από την Προνομιακή Κατανομή.

# *Προνομιακή Κατανομή*

Οι Επενδυτές που εγγράφονται για Νέες Μετοχές είτε στη Δημόσια Προσφορά είτε στη Θεσμική Προσφορά (σε κάθε περίπτωση, πλην της Viohalco), και οι οποίοι είναι καταγεγραμμένοι ως μέτοχοι της Εταιρείας στο κλείσιμο του Euronext Βρυξελλών στις 7 Οκτωβρίου 2024 (η «**Ημερομηνία** **Καταγραφής**») (οι «**Υφιστάμενοι Μέτοχοι Μειοψηφίας**»), θα δικαιούνται προνομιακής κατανομής, η οποία θα είναι ανάλογη με τη συμμετοχή του Υφιστάμενου Μετόχου Μειοψηφίας στο μετοχικό κεφάλαιο της Εταιρείας στο κλείσιμο του Euronext Brussels κατά την Ημερομηνία Καταγραφής (η «**Προνομιακή Κατανομή**»). Το δικαίωμα Προνομιακής Κατανομής δεν είναι το νόμιμο δικαίωμα προτίμησης υπό την έννοια του άρθρου 7:194 του Βελγικού Κώδικα Εταιρειών και Ενώσεων. Η Προνομιακή Κατανομή προβλέπεται να είναι τουλάχιστον ίση με τη συμμετοχή αυτών των Υφιστάμενων Μετόχων Μειοψηφίας στο μετοχικό κεφάλαιο της Εταιρείας στο κλείσιμο του Euronext Βρυξελλών κατά την Ημερομηνία Καταγραφής, ώστε οι μέτοχοι αυτοί να διατηρήσουν τουλάχιστον την ίδια συμμετοχή στο μετοχικό κεφάλαιο μετά την Προσφορά. Προς αποφυγή αμφιβολίας, ωστόσο, θα πρέπει να σημειωθεί ότι:

1. Υφιστάμενοι μέτοχοι που δεν εγγράφονται για Νέες Μετοχές είτε στη Δημόσια Προσφορά είτε στη Θεσμική Προσφορά (συμπεριλαμβανομένου, προς αποφυγή αμφιβολίας, ως αποτέλεσμα τυχόν περιορισμών υπό τους εφαρμοστέους νόμους περί κινητών αξιών), ή των οποίων οι αιτήσεις εγγραφής εξειδικεύουν αριθμό Νέων Μετοχών (στην περίπτωση της Βελγικής Δημόσιας Προσφοράς και της Θεσμικής Προσφοράς) ή χρηματικό ποσό (στην περίπτωση της Ελληνικής Δημόσιας Προσφοράς) το οποίο δεν αρκεί για να διατηρηθεί το ποσοστό συμμετοχής τους κατά την Ημερομηνία Καταγραφής θα υποστούν μείωση της συμμετοχής τους στην Εταιρεία, συμπεριλαμβανομένων των δικαιωμάτων ψήφου και απόληψης μερίσματός τους.
2. Προκειμένου οι Υφιστάμενοι Μέτοχοι Μειοψηφίας που εγγράφονται στη Βελγική Δημόσια Προσφορά να διατηρήσουν το ποσοστό συμμετοχής τους κατά την Ημερομηνία Καταγραφής, η σχετική αίτηση εγγραφής θα πρέπει να προσδιορίζει αριθμό Νέων Μετοχών τουλάχιστο ίσο με τον αριθμό Νέων Μετοχών για τις οποίες θα πρέπει να εγγραφούν για να διατηρήσουν οι εν λόγω Υφιστάμενοι Μέτοχοι Μειοψηφίας το ποσοστό συμμετοχής τους στο μετοχικό κεφάλαιο της Εταιρείας. Εάν οι Υφιστάμενοι Μέτοχοι Μειοψηφίας που εγγράφονται στη Βελγική Δημόσια Προσφορά υποβάλλουν αίτηση εγγραφής για μικρότερο αριθμό Νέων Μετοχών, θα λάβουν Προνομιακή Κατανομή μόνο μέχρι τον εν λόγω αριθμό Νέων Μετοχών για τις οποίες εγγράφηκαν. Κατ’ αποτέλεσμα, οι εν λόγω Υφιστάμενοι Μέτοχοι Μειοψηφίας θα υποστούν μερική μείωση της συμμετοχής τους στην Εταιρεία, συμπεριλαμβανομένων των δικαιωμάτων ψήφου και απόληψης μερίσματός τους, κατά την εν λόγω διαφορά.
3. Προκειμένου οι Υφιστάμενοι Μέτοχοι Μειοψηφίας που εγγράφονται στην Ελληνική Δημόσια Προσφορά να διατηρήσουν το ποσοστό συμμετοχής τους στην Ημερομηνία Καταγραφής, η σχετική αίτηση εγγραφής θα πρέπει να προσδιορίζει χρηματικό ποσό τουλάχιστο ίσο με το ποσοστό της συμμετοχής τους στο μετοχικό κεφάλαιο της Εταιρείας κατά την Ημερομηνία Καταγραφής πολλαπλασιαζόμενο με το μέγιστο ποσό μικτών εσόδων από την Προσφορά (δηλαδή Ευρώ 200 εκατομμύρια). Εάν οι Υφιστάμενοι Μέτοχοι Μειοψηφίας που εγγράφονται στη Ελληνική Δημόσια Προσφορά υποβάλλουν αίτηση εγγραφής για μικρότερο χρηματικό ποσό, θα λάβουν Προνομιακή Κατανομή μόνο μέχρι τον αριθμό Νέων Μετοχών που αντιστοιχεί στο χρηματικό ποσό για το οποίο εγγράφηκαν διαιρούμενο με την τελική Τιμή Διάθεσης. Ως αποτέλεσμα, οι εν λόγω Υφιστάμενοι Μέτοχοι Μειοψηφίας θα υποστούν μερική μείωση της συμμετοχής τους στην Εταιρεία, συμπεριλαμβανομένων των δικαιωμάτων ψήφου και απόληψης μερίσματός τους, κατά την εν λόγω διαφορά.
4. Προκειμένου οι Υφιστάμενοι Μέτοχοι Μειοψηφίας που εγγράφονται στη Θεσμική Προσφορά να διατηρήσουν το ποσοστό συμμετοχής τους στην Ημερομηνία Καταγραφής, η σχετική αίτηση εγγραφής θα πρέπει να προσδιορίζει αριθμό Νέων Μετοχών τουλάχιστο ίσο με τον αριθμό Νέων Μετοχών για τις οποίες θα πρέπει να εγγραφούν για να διατηρήσουν οι εν λόγω Υφιστάμενοι Μέτοχοι Μειοψηφίας το ποσοστό συμμετοχής τους στο μετοχικό κεφάλαιο της Εταιρείας. Εάν οι Υφιστάμενοι Μέτοχοι Μειοψηφίας που εγγράφονται στη Θεσμική Προσφορά υποβάλλουν αίτηση εγγραφής για μικρότερο αριθμό Νέων Μετοχών, θα λάβουν Προνομιακή Κατανομή μόνο μέχρι τον εν λόγω αριθμό Νέων Μετοχών για τις οποίες εγγράφηκαν. Κατ’ αποτέλεσμα, οι εν λόγω Υφιστάμενοι Μέτοχοι Μειοψηφίας θα υποστούν μερική μείωση της συμμετοχής τους στην Εταιρεία, συμπεριλαμβανομένων των δικαιωμάτων ψήφου και απόληψης μερίσματός τους, κατά την εν λόγω διαφορά.

Οι αιτήσεις εγγραφής των Υφιστάμενων Μετόχων Μειοψηφίας που υποβλήθηκαν και στη Δημόσια Προσφορά και στη Θεσμική Προσφορά θα ικανοποιηθούν ως προς την Προνομιακή Κατανομή μόνο μία φορά, είτε στη Δημόσια Προσφορά είτε στη Θεσμική Προσφορά.

Μετά την Προνομιακή Κατανομή, τυχόν εγγραφές για Νέες Μετοχές που πραγματοποιήθηκαν από Υφιστάμενους Μετόχους Μειοψηφίας στη Δημόσια Προσφορά οι οποίες δεν ικανοποιήθηκαν θα προστεθούν στις εγγραφές νέων επενδυτών που εγγράφονται στη Δημόσια Προσφορά και, με την επιφύλαξη πάντοτε της Καθορισμένης Κατανομής, θα ικανοποιηθούν κατ' αναλογία, στο βαθμό που Νέες Μετοχές για τις οποίες δεν υπήρξαν εγγραφές στη Δημόσια Προσφορά εξακολουθούν να είναι διαθέσιμες.

Κατά περίπτωση, ο αριθμός των Νέων Μετοχών που κατανεμήθηκαν σε κάθε επενδυτή στη Δημόσια Προσφορά (εάν πρόκειται για αριθμό με δεκαδικά ψηφία) θα στρογγυλοποιείται προς τα κάτω στον πλησιέστερο ακέραιο αριθμό Νέων Μετοχών. Σε περίπτωση που, ως αποτέλεσμα της εν λόγω στρογγυλοποίησης ανά επενδυτή, απομένουν μη κατανεμηθείσες Νέες Μετοχές, θα κατανεμηθεί μία πρόσθετη Νέα Μετοχή σε επενδυτές που έχουν, ανά επενδυτή, το μεγαλύτερο κλάσμα μη κατανεμηθεισών Νέων Μετοχών. Σε περίπτωση που δύο ή περισσότεροι επενδυτές έχουν το ίδιο μη ικανοποιημένο ποσό Νέων Μετοχών, θα δοθεί προτεραιότητα στους επενδυτές που υπέβαλαν την αίτηση εγγραφής τους νωρίτερα.

Τα αποτελέσματα της Προσφοράς (συμπεριλαμβανομένων, μεταξύ άλλων, του αριθμού των Νέων Μετοχών που κατανεμήθηκαν και για τις οποίες υποβλήθηκαν εγγραφές, της κατανομής των Νέων Μετοχών μεταξύ της Βελγικής Δημόσιας Προσφοράς, της Ελληνικής Δημόσιας Προσφοράς και της Θεσμικής Προσφοράς και του ποσοστού των Νέων Μετοχών που έχουν κατανεμηθεί σύμφωνα με την Προνομιακή Κατανομή) θα ανακοινωθούν από την Εταιρεία στις ή περί τις 15 Οκτωβρίου 2024 σύμφωνα με το Άρθρο 6 του Βελγικού Βασιλικού Διατάγματος περί Πρωτογενών Αγορών.

Περισσότερες πληροφορίες σχετικά με την διαδικασία της Προσφοράς, την κατανομή των Νέων Μετοχών στην Δημόσια Προσφορά και το ενδεικτικό χρονοδιάγραμμα της Προσφοράς περιλαμβάνονται στο Μέρος 14 «*Πληροφορίες για την Προσφορά*» του Ενημερωτικού Δελτίου.

# Δικαίωμα Υπαναχώρησης

Επενδυτές στην Δημόσια Προσφορά δύνανται να αποκτούν Νέες Μετοχές μόνον στην Τιμή Διάθεσης και είναι νομικά υποχρεωμένοι να αποκτήσουν τον αριθμό των Νέων Μετοχών που προσδιορίζεται στις αιτήσεις εγγραφής τους (στην περίπτωση της Βελγικής Δημόσιας Προσφοράς) ή τον αριθμό Νέων Μετοχών που αντιστοιχεί στο χρηματικό ποσό για το οποίο εγγράφηκαν (στην περίπτωση της Ελληνικής Δημόσιας Προσφοράς) στην Τιμή Διάθεσης, εκτός εάν (i) δημοσιευτεί συμπλήρωμα στο Ενημερωτικό Δελτίο, στην οποία περίπτωση οι επενδυτές θα έχουν το δικαίωμα να ανακαλέσουν τις εντολές τους που δόθηκαν πριν την δημοσίευση του συμπληρώματος, σύμφωνα με τον Κανονισμό για το Ενημερωτικό Δελτίο, εντός του χρονικού περιθωρίου που τίθεται στο συμπλήρωμα, το οποίο δεν μπορεί να είναι μικρότερο από δυο εργάσιμες ημέρες από την δημοσίευση του συμπληρώματος, ή (ii) οι επενδυτές αυτοί αποφασίσουν να τροποποιήσουν ή να ανακαλέσουν τις αιτήσεις εγγραφής τους κατά την διάρκεια της Περιόδου Προσφοράς.

Σύμφωνα με το Άρθρο 23 παράγραφος 3 του Κανονισμού για το Ενημερωτικό Δελτίο, όταν οι εγγραφές για Νέες Μετοχές πραγματοποιούνται μέσω χρηματοοικονομικού διαμεσολαβητή, αυτός ο χρηματοοικονομικός διαμεσολαβητής πρέπει να ενημερώσει τους επενδυτές για την δυνατότητα δημοσίευσης συμπληρώματος, το μέρος και τον χρόνο που αυτό θα δημοσιευτεί καθώς και ότι ο χρηματοοικονομικός διαμεσολαβητής θα τους συνδράμει στην άσκηση του δικαιώματος τους να υπαναχωρήσουν σε αυτήν την περίπτωση. Ο χρηματοοικονομικός διαμεσολαβητής οφείλει να ειδοποιεί τους επενδυτές την ημέρα που δημοσιεύεται το συμπλήρωμα.

Οι επενδυτές που έχουν ήδη συμφωνήσει να εγγραφούν για Νέες Μετοχές πριν δημοσιευτεί το συμπλήρωμα, υπό την προϋπόθεση ότι ο σημαντικός παράγοντας, το ουσιώδες σφάλμα ή η ουσιώδης ανακρίβεια προέκυψε ή σημειώθηκε πριν από την ώρα της έναρξης της διαπραγμάτευσης των Νέων Μετοχών στην ρυθμιζόμενη αγορά του Euronext Βρυξελλών και της Κύριας Αγοράς της Ρυθμιζόμενης Αγοράς Αξιών του Χ.Α., έχουν το δικαίωμα να υπαναχωρήσουν από τις εγγραφές τους σύμφωνα με τα Άρθρα 23 παράγραφος 2 και 23 παράγραφος 3 του Κανονισμού για το Ενημερωτικό Δελτίο. Η εν λόγω υπαναχώρηση μπορεί να ασκηθεί εντός της προθεσμίας που ορίζεται στο συμπλήρωμα, η οποία δεν μπορεί να είναι συντομότερη από δυο εργάσιμες ημέρες από την δημοσίευση του συμπληρώματος.

Συμπλήρωμα στο Ενημερωτικό Δελτίο θα δημοσιευτεί, σύμφωνα με τα Άρθρα 21 και 23 του Κανονισμού για το Ενημερωτικό Δελτίο, μεταξύ άλλων (i) σε όλες τις περιστάσεις που απαριθμούνται στο άρθρο 18 του Κατ’ Εξουσιοδότηση Κανονισμού (ΕΕ) 2019/979 ή (ii) εφόσον η Περίοδος Προσφοράς παραταθεί για περισσότερες από πέντε εργάσιμες ημέρες, (iii) εάν η Σύμβαση Αναδοχής δεν υπογραφεί ή υπογραφεί αλλά μετέπειτα καταγγελθεί ή (iv) στον βαθμό που απαιτείται, εάν η Προσφορά ανακληθεί.

# Ανάκληση της Προσφοράς ή αναστολή της Περιόδου Προσφοράς

Η Εταιρεία και οι Ανάδοχοι αναμένουν (αλλά δεν υποχρεούνται) να συνάψουν σύμβαση αναδοχής (η «**Σύμβαση** **Αναδοχής**») μετά τον καθορισμό της Τιμής Διάθεσης, ο οποίος αναμένεται να λάβει χώρα στις ή περί τις 10 Οκτωβρίου 2024. Η σύναψη της Σύμβασης Αναδοχής μπορεί να εξαρτάται από πολλούς παράγοντες, συμπεριλαμβανομένων ενδεικτικώς των συνθηκών της αγοράς και των αποτελεσμάτων της διαδικασίας του βιβλίου προσφορών.

Η Εταιρεία επιφυλάσσεται του δικαιώματός της να ανακαλέσει την Προσφορά εάν η Σύμβαση Αναδοχής δεν υπογραφεί ή εάν η Σύμβαση Αναδοχής υπογραφεί μεν αλλά μετέπειτα καταγγελθεί στις προβλεπόμενες περιστάσεις, όπως περιγράφονται στην Σύμβαση Αναδοχής.

Η Εταιρεία επιφυλάσσεται επίσης του δικαιώματός της να ανακαλέσει την Προσφορά ή να αναστείλει την Περίοδο Προσφοράς, κατόπιν συστάσεων από τον Αποκλειστικό Γενικό Συντονιστή (ενεργούντος εκ μέρους των Αναδόχων), εφόσον διαπιστώσει ότι οι συνθήκες της αγοράς δεν επιτρέπουν να πραγματοποιηθεί η Προσφορά υπό ικανοποιητικές συνθήκες (όπως, για παράδειγμα, ένα γεγονός που επηρεάζει δυσμενώς την Εταιρεία ή τον Όμιλο ως σύνολο ή μια αναταραχή στην αγορά). Η Εταιρεία θα ασκήσει το δικαίωμά της να ανακαλέσει την Προσφορά ή να αναστείλει την Περίοδο Προσφοράς μόνον κατόπιν συνεννόησης με τον Αποκλειστικό Γενικό Συντονιστή (ενεργούντος εκ μέρους των Αναδόχων) και υπό την προϋπόθεση σχετικής σύστασής του.

Η ανάκληση της Προσφοράς ή η αναστολή της Περιόδου Προσφοράς μπορεί να λάβει χώρα ανά πάσα στιγμή πριν από την παράδοση των Νέων Μετοχών στους επενδυτές στις 15 Οκτωβρίου 2024. Η ανάκληση της Προσφοράς ή η αναστολή της Περιόδου Προσφοράς θα δημοσιευτεί μέσω κανονιστικής ανακοίνωσης από την Εταιρεία σύμφωνα με τις ίδιες διατυπώσεις δημοσίευσης για το Ενημερωτικό Δελτίο. Στον βαθμό που τούτο απαιτείται από το νόμο, η Εταιρεία θα δημοσιεύσει επιπλέον και συμπλήρωμα στο Ενημερωτικό Δελτίο. Παρακαλούμε δείτε επίσης την παράγραφο με τίτλο «Δικαίωμα Υπαναχώρησης» ανωτέρω. Στην περίπτωση ανάκλησης της Προσφοράς, όλες οι αιτήσεις εγγραφής που έχουν ληφθεί θα ακυρωθούν αυτόματα και θα ανακληθούν και όσοι εγγράφηκαν δεν θα έχουν οποιαδήποτε αξίωση για παράδοση των Νέων Μετοχών ή για αποζημίωση. Τα ποσά που ήδη καταβλήθηκαν από τους δυνητικούς επενδυτές θα επιστραφούν εντός τριών εργάσιμων ημερών χωρίς, ωστόσο, αυτοί να δικαιούνται τόκο επί του ποσού αυτού ή οποιουδήποτε είδους αποζημίωση από οποιαδήποτε αιτία.

Στην περίπτωση που ανακληθεί η Προσφορά ή ανασταλεί η Περίοδος Προσφοράς, η Εταιρεία θα δύναται επίσης να ανακαλέσει την αίτηση για την εισαγωγή προς διαπραγμάτευση όλων των Νέων Μετοχών στην ρυθμιζόμενη αγορά του Euronext Βρυξελλών και της Κύριας Αγοράς (εφόσον έχει υποβληθεί κατά τον εν λόγω χρόνο) της Ρυθμιζόμενης Αγοράς Αξιών του Χ.Α. και θα ειδοποιήσει άμεσα το Euronext Βρυξελλών και το Χ.Α. για το γεγονός αυτό.

# ΔΙΑΘΕΣΗ ΕΝΗΜΕΡΩΤΙΚΟΥ ΔΕΛΤΙΟΥ

Περισσότερες πληροφορίες σχετικά με την Εταιρεία, τις Νέες Μετοχές και την Δημόσια Προσφορά περιλαμβάνονται στο Ενημερωτικό Δελτίο. Το Ενημερωτικό Δελτίο είναι διαθέσιμο στα Αγγλικά και το Περιληπτικό Σημείωμα του Ενημερωτικού Δελτίου είναι επίσης διαθέσιμο στα Ελληνικά, Γαλλικά και Ολλανδικά. Η Εταιρεία είναι υπεύθυνη για την συνέπεια μεταξύ του Αγγλικού και Ελληνικού, Γαλλικού και Ολλανδικού κειμένου του Περιληπτικού Σημειώματος του Ενημερωτικού Δελτίου. Με την επιφύλαξη της ευθύνης της Εταιρείας για αναντιστοιχίες μεταξύ των διαφορετικών γλωσσικών κειμένων του Περιληπτικού Σημειώματος, σε περίπτωση αποκλίσεων μεταξύ των διαφορετικών κειμένων του Περιληπτικού Σημειώματος, το Αγγλικό κείμενο υπερισχύει. Ωστόσο, οι επενδυτές μπορούν να αναφέρονται στις μεταφράσεις κατά τις συναλλαγές με την Εταιρεία.

Το Ενημερωτικό Δελτίο εγκρίθηκε στις 7 Οκτωβρίου 2024 από την Βελγική Αρχή Χρηματοπιστωτικών Υπηρεσιών και Αγορών («**FSMA**») υπό την ιδιότητά της ως αρμόδιας αρχής σύμφωνα με τον Κανονισμό για το Ενημερωτικό Δελτίο. Η FSMA ενέκρινε το Ενημερωτικό Δελτίο μόνο (συμπεριλαμβανομένου του Περιληπτικού Σημειώματος του Ενημερωτικού Δελτίου) για την πλήρωση των προτύπων πληρότητας, δυνατότητας κατανόησης και συνέπειας που προβλέπονται από τον Κανονισμό για το Ενημερωτικό Δελτίο. Αυτή η έγκριση δεν πρέπει να θεωρείται ως ευνοϊκή γνώμη για τις Νέες Μετοχές που αποτελούν το αντικείμενο του Ενημερωτικού Δελτίου. Οι επενδυτές θα πρέπει να κάνουν την δική τους εκτίμηση όσον αφορά την καταλληλότητα της επένδυσης στις Νέες Μετοχές. Το Ενημερωτικό Δελτίο, μετά την έγκρισή του από την FSMA, κοινοποιήθηκε στην Επιτροπή Κεφαλαιαγοράς (η «**ΕΚ**») με την διαδικασία του ευρωπαϊκού διαβατηρίου σύμφωνα με τα Άρθρα 24 και 25 του Κανονισμού για το Ενημερωτικό Δελτίο.

Το Ενημερωτικό Δελτίο στα Αγγλικά και το Περιληπτικό Σημείωμα στα Ελληνικά κατέστησαν διαθέσιμα στους επενδυτές στις 8 Οκτωβρίου 2024 σύμφωνα με το Άρθρο 21 παράγραφος 2 του Κανονισμού για το Ενημερωτικό Δελτίο, σε ηλεκτρονική μορφή στο διαδίκτυο στις ιστοσελίδες:

* της Εταιρείας (https://cenergyholdings.com/investors/shareholders-information/offering-materials/),
* της Alpha Bank Α.Ε.: (<https://www.alpha.gr/el/idiotes/ependuseis/xrimatistiriakes-upiresies/enimerotika-deltia>),
* της Eurobank Α.Ε.: (<https://www.eurobank.gr/el/omilos/enimerosi-ependuton/enimerotika-deltia/enimerotika-deltia-sumboulos-anadoxos-trapeza-eurobank-ergasias-ae>),
* της Euroxx Χρηματιστηριακή ΑΕΠΕΥ: (<https://www.euroxx.gr/gr/content/article/cenergyholdings>),
* της Εθνικής Τράπεζας της Ελλάδος Α.Ε.: (<https://www.nbg.gr/el/footer/enimerwtika-deltia>),
* της Τράπεζας Optima bank ΑΕ: (<https://www.optimabank.gr/business/investment-banking/enimerotika-pliroforiaka-deltia>),
* της Παντελάκης Χρηματιστηριακή ΑΕΠΕΥ: (<https://www.pantelakis.gr/pantelakis/services/amk-cenergy/>) και
* της Τράπεζας Πειραιώς Α.Ε.: (<https://www.piraeusholdings.gr/cenergyholdings>).

Επιπλέον, το Ενημερωτικό Δελτίο στα Αγγλικά και το Περιληπτικό Σημείωμα (κατά περίπτωση) στα Ελληνικά, στα Γαλλικά και στα Ολλανδικά είναι διαθέσιμα στις ιστοσελίδες:

* της FSMA: ([www.fsma.be](http://www.fsma.be)),
* του Χ.Α.: ( <https://www.athexgroup.gr/el/companies-information-memorandum-informative-material>) και
* της EK: (www.hcmc.gr/el\_GR/web/portal/elib/deltia).

Επίσης, κατά τη διάρκεια της Δημόσιας Προσφοράς, το Ενημερωτικό Δελτίο στα Αγγλικά και το Περιληπτικό Σημείωμα επίσης στα Ελληνικά, Γαλλικά και Ολλανδικά θα είναι διαθέσιμα δωρεάν στο επενδυτικό κοινό και σε έντυπη μορφή, κατόπιν αιτήματος, στην έδρα της Εταιρείας επί της 1000 Brussels, 30 Avenue Marnix, Belgium. Κατόπιν αιτήματος στους Έλληνες Αναδόχους, το Ενημερωτικό Δελτίο στα Αγγλικά και το Περιληπτικό Σημείωμα στα Ελληνικά θα είναι διαθέσιμα δωρεάν στα γραφεία της Alpha Bank Α.Ε. (Πανεπιστημίου 45, Αθήνα 10564, Ελλάδα), στα γραφεία της Eurobank Α.Ε. (Πεσμαζόγλου 2-6, Αθήνα 10559, Ελλάδα), στα γραφεία της Euroxx Χρηματιστηριακή Α.Ε.Π.Ε.Υ. (Παλαιολόγου 7, Χαλάνδρι 15232, Ελλάδα), στα γραφεία και στο υποκατάστημα της Εθνικής Τράπεζας της Ελλάδος Α.Ε. (Λεωφ. Αθηνών 128-132 & Ιφιγενείας, Αθήνα 10442, Ελλάδα και Αιόλου 86, Αθήνα 10559, Ελλάδα), στα γραφεία της Τράπεζας Optima bank Α.Ε. (Αιγιαλείας 32 & Παραδείσου, Μαρούσι 15125, Ελλάδα), στα γραφεία της Παντελάκης Χρηματιστηριακή Α.Ε.Π.Ε.Υ. (Εθνικής Αντιστάσεως 57Β, Χαλάνδρι 15231, Ελλάδα) και στα γραφεία και στο υποκατάστημα της Τράπεζας Πειραιώς Α.Ε. (Σταδίου 10, Αθήνα 10564, Ελλάδα και Πανεπιστημίου 31, Αθήνα 10564, Ελλάδα).

Περαιτέρω πληροφορίες σχετικά με την Εταιρεία, τις Νέες Μετοχές, τη Δημόσια Προσφορά (όπως, ενδεικτικά και όχι περιοριστικά, η διαδικασία συμμετοχής επενδυτών στη Δημόσια Προσφορά και οι όροι και προϋποθέσεις προσφοράς και διάθεσης των Νέων Μετοχών) και τη Θεσμική Προσφορά παρατίθενται στο Ενημερωτικό Δελτίο και, ειδικότερα, στο Μέρος 14 «*Πληροφορίες για την Προσφορά*».

Οι δυνητικοί επενδυτές που ενδιαφέρονται για επιπρόσθετες πληροφορίες μπορούν να επικοινωνήσουν με το Τμήμα Εξυπηρέτησης Μετόχων της Εταιρείας: (+30) 210 67 87 773 (υπεύθυνο πρόσωπο: Σοφία Ζαΐρη).

**Βρυξέλλες, 8 Οκτωβρίου 2024**

**Για την Cenergy Holdings S.A.**

**ΣΗΜΑΝΤΙΚΗ ΓΝΩΣΤΟΠΟΙΗΣΗ – ΑΠΟΠΟΙΗΣΗ ΕΥΘΥΝΗΣ**

Οι πληροφορίες που περιέχονται στην παρούσα ανακοίνωση προορίζονται μόνο για γενική ενημέρωση και δεν δύνανται να θεωρηθούν πλήρεις ή ολοκληρωμένες.

Η παρούσα ανακοίνωση και οτιδήποτε περιέχεται σε αυτήν δεν μπορούν να αποτελέσουν τη βάση ούτε να τύχουν επίκλησης σε συνδυασμό με οποιαδήποτε προσφορά ή ανάληψη δέσμευσης σε οποιαδήποτε δικαιοδοσία. Οι επενδυτές δεν πρέπει να αποκτούν οποιεσδήποτε Νέες Μετοχές παρά μόνο βάσει των πληροφοριών που περιέχονται στο Ενημερωτικό Δελτίο, μετά τη δημοσίευσή του. Οι δυνητικοί επενδυτές πρέπει να διαβάσουν το Ενημερωτικό Δελτίο πριν λάβουν οποιαδήποτε επενδυτική απόφαση, προκειμένου να κατανοήσουν πλήρως τους πιθανούς κινδύνους και τα οφέλη που σχετίζονται με την απόφαση να επενδύσουν στις Νέες Μετοχές.

Η παρούσα ανακοίνωση έχει συνταχθεί μόνο για ενημερωτικούς σκοπούς και δεν αποτελεί ούτε συνιστά μέρος οποιασδήποτε προσφοράς προς πώληση κινητών αξιών ή πρόσκλησης για την υποβολή προσφοράς αγοράς ή εγγραφής για κινητές αξίες σε οποιαδήποτε δικαιοδοσία, συμπεριλαμβανομένων, χωρίς περιορισμό, των Ηνωμένων Πολιτειών, της Αυστραλίας, του Καναδά και της Ιαπωνίας ή οποιασδήποτε άλλης δικαιοδοσίας. Οι Νέες Μετοχές δεν έχουν καταχωριστεί και δεν θα καταχωριστούν σύμφωνα με τον Νόμο περί Κινητών Αξιών των Ηνωμένων Πολιτειών του 1933, όπως τροποποιήθηκε (ο «**Νόμος περί Κινητών Αξιών των ΗΠΑ**») και δεν μπορούν να προσφερθούν ή να πωληθούν στις Ηνωμένες Πολιτείες χωρίς καταχώριση ή κατ’ εφαρμογή εξαίρεσης, ή στο πλαίσιο συναλλαγής που δεν υπόκειται σε καταχώριση, σύμφωνα με τον Νόμο περί Κινητών Αξιών των ΗΠΑ και σύμφωνα με οποιουσδήποτε εφαρμοστέους νόμους περί κινητών αξιών οποιασδήποτε πολιτείας ή άλλης δικαιοδοσίας στις Ηνωμένες Πολιτείες. Καμία δημόσια προσφορά κινητών αξιών δεν θα πραγματοποιηθεί στις Ηνωμένες Πολιτείες. Περαιτέρω, οι εν θέματι Νέες Μετοχές δεν θα προσφερθούν, πωληθούν, μεταπωληθούν, αναληφθούν, ασκηθούν, παρέχουν δικαιώματα προτίμησης, μεταβιβαστούν, παραδοθούν ή διανεμηθούν, άμεσα ή έμμεσα, εντός ή σε οποιαδήποτε δικαιοδοσία, εάν αυτό θα συνιστούσε παράβαση των σχετικών νόμων ή θα απαιτούσε την καταχώριση αυτών των Νέων Μετοχών στην οικεία δικαιοδοσία.

Οποιαδήποτε προσφορά Νέων Μετοχών σε οποιοδήποτε κράτος μέλος του Ευρωπαϊκού Οικονομικού Χώρου (ο «**ΕΟΧ**»), εκτός του Βελγίου και της Ελλάδας (έκαστο εν λόγω κράτος μέλος αναφερόμενο ως «**Σχετικό Κράτος Μέλος**») θα πραγματοποιηθεί μόνο κατ’ εφαρμογή εξαίρεσης από την υποχρέωση δημοσίευσης ενημερωτικού δελτίου για προσφορές μετοχών βάσει του Κανονισμού για το Ενημερωτικό Δελτίο. Κατά συνέπεια, οι Νέες Μετοχές μπορούν να προσφερθούν και να πωληθούν σε οποιοδήποτε Σχετικό Κράτος Μέλος αποκλειστικά δυνάμει εξαίρεσης σύμφωνα με τον Κανονισμό για το Ενημερωτικό Δελτίο. Σε κάθε τέτοιο Σχετικό Κράτος Μέλος, η ανακοίνωση απευθύνεται μόνο σε πρόσωπα που είναι «ειδικοί επενδυτές» κατά την έννοια του άρθρου 2(ε) του Κανονισμού για το Ενημερωτικό Δελτίο.

Οποιαδήποτε προσφορά των Νέων Μετοχών στο Ηνωμένο Βασίλειο θα γίνει σύμφωνα με εξαίρεση από την υποχρέωση δημοσίευσης ενημερωτικού δελτίου για προσφορές μετοχών βάσει του Κανονισμού για το Ενημερωτικό Δελτίο, όπως αυτός αποτελεί μέρος του εθνικού δικαίου του Ηνωμένου Βασιλείου δυνάμει του Νόμου περί Αποχώρησης από την Ευρωπαϊκή Ένωση του 2018 (ο «**Κανονισμός για το Ενημερωτικό Δελτίο του Ηνωμένου Βασιλείου**»). Κατά συνέπεια, οι Νέες Μετοχές μπορούν να προσφερθούν και να πωληθούν στο Ηνωμένο Βασίλειο αποκλειστικά δυνάμει εξαίρεσης του Κανονισμού για το Ενημερωτικό Δελτίο του Ηνωμένου Βασιλείου. Στο Ηνωμένο Βασίλειο, η ανακοίνωση διανέμεται και απευθύνεται μόνο σε «ειδικούς επενδυτές» κατά την έννοια του κανονισμού 2(ε) του Κανονισμού για το Ενημερωτικό Δελτίο του Ηνωμένου Βασιλείου, όπως τροποποιήθηκε και συμπληρώθηκε (μεταξύ άλλων με τους Τροποποιητικούς Κανονισμούς για το Ενημερωτικό Δελτίο του Ηνωμένου Βασιλείου του 2019 και τον Κανονισμό 2019 για τον Νόμο περί Χρηματοπιστωτικών Υπηρεσιών και Αγοράς του 2000 (Ενημερωτικό Δελτίο)), οι οποίοι είναι επίσης πρόσωπα: i) που διαθέτουν επαγγελματική πείρα σε θέματα σχετικά με επενδύσεις που εμπίπτουν στον ορισμό των «επαγγελματιών επενδύσεων» του άρθρου 19(5) του Διατάγματος 2005 για τον Νόμο περί Χρηματοπιστωτικών Υπηρεσιών και Αγορών 2000 (Χρηματοοικονομική Προώθηση), όπως τροποποιήθηκε (το «**Διάταγμα**»)· ii) που είναι νομικά πρόσωπα με υψηλή καθαρή αξία (high net worth bodies corporate), οντότητες χωρίς νομική προσωπικότητα (unincorporated associations) και προσωπικές εταιρείες (partnerships) ή διαχειριστές καταπιστευμάτων υψηλής αξίας (trustee of high value trusts) που εμπίπτουν στο άρθρο 49(2) (α) έως (δ) του Διατάγματος· ή iii) άλλα πρόσωπα στα οποία μπορεί άλλως νομίμως να κοινοποιηθεί.

Η παρούσα ανακοίνωση περιέχει δηλώσεις που συνιστούν "δηλώσεις για μελλοντικές εκτιμήσεις" (forward-looking statements) ή θα μπορούσαν να θεωρηθούν ως τέτοιες. Οι δηλώσεις για μελλοντικές εκτιμήσεις προσδιορίζονται ενίοτε με τη χρήση όρων για μελλοντικές εκτιμήσεις όπως «στοχεύω», «αναμένω», «πιστεύω», «εκτιμώ», «προσδοκώ», «προτίθεμαι», «ενδέχεται», «σχεδιάζω», «προβλέπω», «προγραμματίζω», «στοχεύω», «δυνητικό», «θα», «θα μπορούσα», «θα έπρεπε», «συνεχίζω», ή με την άρνησή τους, άλλες παραλλαγές τους ή παρόμοιες εκφράσεις. Λοιπές δηλώσεις για μελλοντικές εκτιμήσεις μπορούν να προσδιοριστούν δυνάμει του πλαισίου στο οποίο γίνονται οι δηλώσεις. Οι δηλώσεις για μελλοντικές εκτιμήσεις εκ φύσεως ενέχουν κινδύνους και αβεβαιότητα, και οι αναγνώστες προειδοποιούνται ότι καμία από τις εν λόγω δηλώσεις για μελλοντικές εκτιμήσεις δεν παρέχει οποιαδήποτε εγγύηση μελλοντικής απόδοσης. Τα πραγματικά αποτελέσματα ενδέχεται να διαφέρουν ουσιωδώς από τα προβλεπόμενα στις δηλώσεις για μελλοντικές εκτιμήσεις. Η Εταιρεία δεν αναλαμβάνει καμία απολύτως δέσμευση να δημοσιεύσει επικαιροποιήσεις ή προσαρμογές αυτών των δηλώσεων για μελλοντικές εκτιμήσεις, εκτός εάν απαιτείται εκ του νόμου.

Όσον αφορά την Προσφορά, οι Ανάδοχοι και οποιαδήποτε από τις αντίστοιχες συνδεδεμένες με αυτούς εταιρείες μπορούν (με την επιφύλαξη του Άρθρου 7 του Βελγικού Βασιλικού Διατάγματος Πρωτογενών Αγορών) να αναλάβουν μέρος των Νέων Μετοχών στην Προσφορά ως κύρια θέση και υπό αυτή την ιδιότητα μπορούν να διατηρήσουν, να αγοράσουν, να πωλήσουν, να προσφέρουν να πωλήσουν για δικό τους λογαριασμό τέτοιες Νέες Μετοχές και άλλες κινητές αξίες της Εταιρείας ή να προβούν σε σχετικές επενδύσεις σε σχέση με την Προσφορά ή με άλλο τρόπο. Αντίστοιχα, αναφορές στην παρούσα ανακοίνωση ότι οι Νέες Μετοχές πωλούνται, προσφέρονται, εγγράφονται, αποκτώνται, τοποθετούνται ή με άλλο τρόπο γίνονται συναλλαγές επί αυτών θα πρέπει να νοείται ότι συμπεριλαμβάνουν οποιαδήποτε έκδοση ή προσφορά ή εγγραφή, απόκτηση, τοποθέτηση ή άλλη συναλλαγή από οποιονδήποτε από τους Αναδόχους και οποιαδήποτε από τις συνδεδεμένες με αυτούς εταιρείες που ενεργούν υπό την ιδιότητα αυτή. Επιπλέον, οποιοσδήποτε από τους Αναδόχους και οποιαδήποτε από τις συνδεδεμένες με αυτούς εταιρείες μπορεί να συνάψει συμφωνίες χρηματοδότησης (συμπεριλαμβανομένων συμβάσεων ανταλλαγών ή συμβάσεων επί διαφορών) με επενδυτές, σε σχέση με τις οποίες οι Ανάδοχοι και οποιαδήποτε από τις συνδεδεμένες με αυτούς εταιρείες μπορούν οποτεδήποτε να αποκτούν, να κατέχουν ή να διαθέτουν Νέες Μετοχές.

Οι Ανάδοχοι δεν προτίθενται να αποκαλύψουν την έκταση οποιασδήποτε τέτοιας επένδυσης ή συναλλαγής, παρά μόνο σύμφωνα με τυχόν νομικές ή κανονιστικές υποχρεώσεις. Ουδείς εκ των Αναδόχων ή οποιαδήποτε από τις συνδεδεμένες με αυτούς εταιρείες ή οποιοσδήποτε από τους διευθυντές, τα στελέχη, τους υπαλλήλους, τους συμβούλους ή τους αντιπροσώπους τους ή των αντίστοιχων συνδεδεμένων με αυτούς εταιρειών, αποδέχεται οποιαδήποτε ευθύνη ή υποχρέωση ή παρέχει οποιαδήποτε δήλωση ή εγγύηση, ρητή ή σιωπηρή, αναφορικά με την αλήθεια, την ακρίβεια ή την πληρότητα των πληροφοριών στην παρούσα ανακοίνωση (ή ως προς το εάν οποιαδήποτε πληροφορία έχει παραλειφθεί από την ανακοίνωση) ή οποιαδήποτε άλλη πληροφορία που σχετίζεται με την Εταιρεία, ή τις θυγατρικές ή συνδεδεμένες εταιρείες της, γραπτή, προφορική ή σε οπτική ή ηλεκτρονική μορφή, και ανεξάρτητα από τον τρόπο που μεταδίδεται ή καθίσταται διαθέσιμη ή για οποιαδήποτε ζημία προκύπτει με οποιονδήποτε τρόπο από οποιαδήποτε χρήση αυτής της ανακοίνωσης ή του περιεχομένου της ή προκύπτει με άλλο τρόπο σε σχέση με αυτήν.

Έκαστος εκ των Αναδόχων ενεργεί για λογαριασμό της Εταιρείας, αποκλειομένου οποιουδήποτε άλλου προσώπου σε σχέση με την Προσφορά. Δεν θα θεωρούν κανένα άλλο πρόσωπο ως πελάτη τους σε σχέση με την Προσφορά και δεν θα είναι υπεύθυνοι έναντι οποιουδήποτε άλλου πλην της Εταιρείας για την παροχή της προστασίας που παρέχεται στους αντίστοιχους πελάτες τους, ούτε για την παροχή συμβουλών σε σχέση με την Προσφορά, με το περιεχόμενο αυτής της ανακοίνωσης ή οποιαδήποτε συναλλαγή, συμφωνία ή άλλο ζήτημα αναφέρεται σε αυτήν. Προς αποφυγή αμφιβολιών, ωστόσο, το γεγονός ότι οι Ανάδοχοι ενεργούν αποκλειστικά για την Εταιρεία δεν θα θίγει τις υποχρεώσεις τους βάσει της Οδηγίας 2014/65/ΕΕ, όπως έχει τροποποιηθεί.